Wiadze Nyina Ɔsatu Bɔ JW.ORG Ho Dawur\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Basque Bislama Catalan Chinese Cantonese (Simplified) Chinese Mandarin (Simplified) Chinese Mandarin (Traditional) Chol Croatian Czech Danish Dutch English (Borɔfo) Estonian Finnish French Georgian German Greek Gun Haitian Creole Hebrew Hiligaynon Hungarian Iloko Indonesian Italian Japanese Kannada Kinyarwanda Kirghiz Kirundi Kongo Korean Krio Lithuanian Luo Malagasy Malay Malayalam Maya Mfantse Mingrelian Myanmar Ndebele (Zimbabwe) Nepali Ngabere Norwegian Oromo Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tagalog Tahitian Tajiki Tarascan Telugu Tigrinya Tlapanec Tojolabal Tongan Totonac Tsonga Turkish Tzeltal Tzotzil Ukrainian Umbundu Urdu Uzbek Valencian Welsh Xhosa Zapotec (Isthmus) Zulu\nWiadze Nyina Ɔsatu A Wɔdze Bɔ JW.ORG Ho Dawur\nWɔ August 2014 mu no, Jehovah Adasefo a wɔwɔ wiadze nyina kyekyɛɛ krataaba bi dze maa afofor nyaa jw.org wɛbsaet no ho enyigye. Ɔnam iyi do maa nyimpa a wɔkɔ wɛbsaet yi do no no dodow nyaa nkɔenyim bɔbor ɔha mu nkyekyɛmu 20 wɔ dɛm bosoom no mu, wobodur bɛyɛ ɔpepem 65. Wɔ wiadze nyina no, hɔn a wɔfaa wɛbsaet yi do bisaa dɛ wɔnye hɔn mbɛyɛ Bible adzesua no dodow yɛ bɛyɛ 10,000. Iyi bor nyimpadodow a wobisaa dɛ wɔnye hɔn mbɛyɛ Bible adzesua wɔ July 2014 mu no do bɔbor ɔha mu nkyekyɛmu 67! Nyimpa a wɔwɔ mbea nyina nyaa ɔsatu yi do mfaso.\nMboa a wɔdze ma hɔn a wɔrohwehwɛ asetsena mu nsɛmbisa a ohia no ho mbuae\nƆdasefo bi a ɔwɔ Canada kyiaa Madeline wɔ lift mu na ɔdze ɔsatu krataaba a wɔato dzin, Hemfa Na Yebenya Asetsena Mu Nsɛmbisa A Ohia No Ho Mbuae? no kyerɛɛ no. Madeline kãa kyerɛɛ Ɔdasefo no dɛ, wɔ anafua ansaana adze rebɛkye no, nna ɔabɔ mpaa enyiberdo wɔ n’abrandaa do dɛ Nyankopɔn mboa no ma onnya nsɛmbisa a ɔtsetse dɛm ho mbuae. Nna oebisabisa asɔrasɔr ahorow pii dɛ wɔmboa no ma onsũa Bible no naaso hɔn mu biara annkasa noho. Annkyɛr na ɔhyɛɛ ase dɛ ɔnye Jehovah Adasefo rusũa Bible no.\nMboa a wɔdze ma hɔn a wonnyim Bible no ho hwee\nWɔ Philippines no, Rowena nye ɔbarimba bi a ofi China kasae wɔ beebi a wɔtɔn edziban. Ɔdze krataaba yi bi maa no, na ɔkyerɛkyerɛɛ mu kyerɛɛ no dɛ Jehovah Adasefo pɛ dɛ wɔboa nkorɔfo ma wonya Bible adzesua a wonntua ho hwee no do mfaso.\nƆbarimba no kãa kyerɛɛ Ɔdasefo no dɛ onnhun mbrɛ Bible no tse da. Nkɔmbɔ a wɔbɔe wɔ iyi ekyir no hyɛɛ no nkuran ma ɔkɔr Jehovah Adasefo ehyiadzi bi ase. Annsõ hɔ ara, ɔbarimba yi kãa dɛ ɔpɛ dɛ ohu pii fa Bible no ho, na ɔayɛ n’adwen dɛ ɔbɔtwe bi efi hɛn wɛbsaet yi do.\nMboa a wɔdze ma hɔn a wɔyɛ mmum\nGuillermo, Ɔdasefo mmum bi a ɔwɔ Spain hyiaa Jorge a nna ɔnye no kɔ skuul a ɔno so yɛ mmum no. Jorge kãa dɛ ne maame wui nnkyɛree, ntsi n’adwen etu afora na ɔwɔ nsɛmbisa pii. Guillermo dze ɔsatu krataaba no bi maa no, na ɔkyerɛɛ no mbrɛ obenya nsɛm ahorow bi wɔ mmum kasa mu wɔ jw.org do, a obobua ne nsɛmbisa ahorow no mu pii. Guillermo san so too nsa frɛɛ Jorge dɛ ɔmbra nhyiamu wɔ Ahendzi Asa do. Ɔbae, na ofitsi dɛm aber no, Jorge nntotoo nhyiamu no mu da, ɔmmfa ho dɛ beebi a ɔtse kɔ Ahendzi Asa do no yɛ kilomita 60 (akwansin 37) no.\nMboa a wɔdze ma hɔn a wɔtsetse nkurabaase\nAwarfo beenu bi a wɔwɔ Greenland bɔɔ kaw kakra faa hɛmba popuaba bi, na wɔdze ndɔhwer esia twaa kwan kɔr ekurabaase bi a no mu nyimpa no dodow si 280 no mu. Wɔkãa asɛm no wɔ hɔ, kyekyɛɛ nkrataaba, na woyii jw.org video bi wɔ Greenlandic kasa mu. Wɔhyɛɛ ase so nye awarfo bi a wohyiaa hɔn no yɛɛ Bible adzesua. Yɛrekasa yi, dapɛn biara wɔfa telefon do yɛ Bible adzesua mprɛnu.\nNnyɛ Dɛm Far North apaamu hɔ nkotsee na wɔyɛɛ dɛm edwuma yi. Adasefo a wɔwɔ Nicaragua yɛɛ nhyehyɛɛ dɛ wɔbɛkyekyɛ krataaba yi bi ama hɔn wɔtsetse Caribbean kwaabibir no mu a wɔkã Mayangna kasa no. Wɔdze bɔs dadaw bi a no ho atsetsew faa kwan ntutui bi do ndɔnhwer 20 a woenngyina beebiara. Iyi ekyir no wɔnantsewee ndɔnhwer 11, a atɛkyɛ mu fa kã ho kodur nkuraba no ase. Wokodur hɔ no wɔkyekyɛɛ nkrataaba na woyii video ahorow wɔ Mayangna kasa mu, ɔyɛɛ hɔn a wɔtsetse hɔ no ahobow, na hɔn enyi gyei.\nWɔ Brazil no, Estela maa ɔbarimba bi a nna orutwa mu wɔ ekuraba bi ase wɔ Amazon kwaabibir no mu no krataaba yi bi. Ɔbarimba no annkyerɛ krataaba yi ho enyigye papa, ɔgyee krataaba no, naaso ɔdze hyɛɛ no kotoku mu. Ɔnam rokɔ fie no, ne hɛmba no gya no dumii ma ɔkaa nsensanmu wɔ nsu no do. Aber a nna ɔrotweɔn dɛ mboa bɛba no, ɔkenkaan krataaba no. Ɔdze ne mobile fon kɔr jw.org, na ɔkenkaan nsɛm pii wɔ wɛbsaet yi do na ɔtwee video ahorow bi so. Nda kakra bi ekyir no, ohyiaa Estela no kun na ɔkaa kyerɛɛ no dɛ ɔnda ne yer ase mma no wɔ krataaba no ho. Ɔkãa dɛ, “Nsɛm a mekenkanee aber a nna maka nsensanmu wɔ nsu no do maa m’akoma tɔɔ me yamu kesii dɛ hɛmba fofor bae bɔboaa me. Me mba no enyi gye Caleb video ahorow no ho. Mobɔkɔ do ara akɔ jw.org no do.”\nWɔnam JW.ORG Do Kã Bible No Mu Asɛm Kyerɛ Nkorɔfo


Eye sɛ Yɛbɛbɔ Ahotefo Mpae Anaa?\nASƐM A ƐDA SO Ɔtan Hunu—Ɛyɛ Amansan Haw\nASƐM A ƐDA SO Ɔtan Hunu Befi Wiase—Da Bɛn?\nBƐN ONYANKOPƆN Yehowa “Nhwɛ Nnipa Anim”\nAgyapade a Ɛso Katae Mfe Pii\nMOMFA NKYERƐKYERƐ MO MMA Dɛn na Yesua Fi Ɔdebɔneyɛfo Bi Hɔ?\nSɛ Obi Nkɔ Mo Asɔre no Bi a, Mubu no Sɛn?\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Igbo Iloko Indonesian Italian Japanese Kikuyu Kinyarwanda Korean Lithuanian Luo Malagasy Norwegian Nzema Papiamento (Aruba) Persian Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zulu\nƆwɛn-Aban | June 2013\nWIASE mu a yɛwɔ yi, hena na asɛm ntoo no mmaa ɔnkɔhwehwɛɛ mmoa wɔ obi hɔ da? Nea yɛtaa yɛ ne sɛ, yɛhwɛ asɛm a ato yɛn no ho na yɛahwehwɛ yɛn adamfo bi a ɔte nnipa ase a onim yɛn haw no ani so. Sɛ yɛwɔ yɔnko a ɔwɔ tema na onim yɛn haw ani so a, ɛboa paa.\nSɛ yɛka mpaebɔ ho asɛm a, saa na ebinom te nka. Onyankopɔn na anka ɛsɛ sɛ wɔkɔ ne nkyɛn. Nanso wɔte nka sɛ Onyankopɔn yɛ kɛse na ne ho yɛ hu dodo, enti ɛyɛ mmerɛw ma wɔn sɛ wɔde wɔn abisade bɛfa ahotefo no bi so. Wɔwɔ adwene sɛ ahotefo afa sɔhwɛ ne amanehunu pii mu te sɛ nnipa, enti wɔn na wɔbɛte yɛn ase kɛse. Ɛho nhwɛso ne “Ɔhotefo” Anthony a ofi Padua. Sɛ nkurɔfo nneɛma a ɛsom bo ma wɔn paa yera a, wɔbɔ no mpae, efisɛ wobu no sɛ otumi hu nneɛma a ayerayera ne nneɛma a nkurɔfo awia. Sɛ ɔyare bɔ aboa bi a, ne wura bɔ “Ɔhotefo” Francis a ofi Assisi mpae, na sɛ obi di nkogu wɔ biribi mu na ɔreyɛ apa abaw nso a, ɔbɔ “Ɔhotefo” Jude Thaddeus mpae.\nSɛ yɛbɔ ahotefo mpae a, ɛne Kyerɛwnsɛm hyia anaa? Yɛbɛyɛ dɛn ahu sɛ ɛte saa anaa ɛnte saa? Onyankopɔn na yɛbɔ no mpae, enti ntease wom sɛ yebebisa sɛ: Enti otie yɛn mpae? Ɛsɛ sɛ yebisa nso sɛ: Sɛ yɛbɔ ahotefo mpae a, Onyankopɔn te nka sɛn?\nMPAE A WƆBƆ AHOTEFO—NEA BIBLE KA WƆ HO\nAhotefo a nkurɔfo bɔ wɔn mpae no, egyina Katolek Asɔre no nkyerɛkyerɛ so; wɔkyerɛ sɛ ahotefo betumi aka yɛn asɛm ama yɛn. Nhoma bi kyerɛ sɛ adwene a ɛwɔ akyiri ne sɛ “obi a ɔfata begyina Onyankopɔn anim asrɛ mmɔborɔhunu ama obi a ohia mmoa.” (New Catholic Encyclopedia) Enti wɔn a wɔbɔ ahotefo mpae no wɔ gyidi bi sɛ ahotefo no wɔ gyinabea pa wɔ Onyankopɔn anim, enti wobetumi afa wɔn so anya Onyankopɔn anim dom.\nNkyerɛkyerɛ a ɛte saa wɔ Bible mu anaa? Ɔsomafo Paulo kyerɛw asɛm bi wɔ ne nkrataa no bi mu, na ɛno na nkurɔfo gyina so ka sɛ yebetumi abɔ ahotefo mpae. Ɛho nhwɛso ne sɛ, ɔka kyerɛɛ Kristofo a wɔwɔ Roma no sɛ: “Afei anuanom, menam yɛn Awurade Yesu Kristo ne honhom no dɔ so tu mo fo sɛ momfa animia nka me ho mmɔ Onyankopɔn mpae mma me.” (Romafo 15:30) Wugye di sɛ na Paulo reka akyerɛ ne nuanom Kristofo no sɛ wɔmfa ɔno n’abisade nto Onyankopɔn anim mma no? Ɛrentumi mma saa. Biribiara ni a, Paulo a ɔyɛ Kristo somafo no, ɛnyɛ ɔno mmom na anka ne mfɛfo no bɛka sɛ ɔnsrɛ mma wɔn? Nea Paulo rekyerɛ ne sɛ mfomso nnim sɛ wobɛka akyerɛ wo yɔnko Kristoni sɛ ɔnkae wo wɔ ne mpaebɔ mu. Nanso sɛ wobɔ mpae kyerɛ obi a ɛyɛ wo sɛ ɔwɔ soro sɛ ɔmfa w’abisade nto Onyankopɔn anim mma wo a, ɛno de, ɛyɛ asɛm foforo koraa. Adɛn ntia?\nSɛ wokenkan ɔsomafo Yohane Asɛmpa no a, Yesu kae sɛ: “Mene ɔkwan no ne nokware no ne nkwa. Obiara mma Agya no nkyɛn gye sɛ ɔnam me so.” (Yohane 14:6) Ɔsan kae sɛ: “Sɛ mubisa Agya no hɔ biribiara me din mu a, ɔde bɛma mo.” (Yohane 15:16) Yesu anka sɛ, sɛ yɛrebɔ mpae a, yɛnka yɛn asɛm nkyerɛ no na waka akyerɛ Onyankopɔn ama yɛn. Mmom no, sɛ Onyankopɔn betie yɛn mpaebɔ a, Yesu na ɛsɛ sɛ yɛde fa no so, na ɛnyɛ obi foforo biara.\nBere a Yesu asuafo no kae sɛ ɔnkyerɛ wɔn mpaebɔ no, Yesu ka kyerɛɛ wɔn sɛ: “Bere biara a mobɛbɔ mpae no, monka sɛ, ‘Agya, ma wo din ho ntew.’” (Luka 11:2) Enti “bere biara” a yɛbɛbɔ mpae no, ɛsɛ sɛ yɛka yɛn asɛm no kyerɛ Onyankopɔn ankasa, na ɛnyɛ Yesu anaa obi foforo biara. Yesu nkyerɛkyerɛ a emu da hɔ pefee yi nti, wunhu sɛ yebetumi aka no pen sɛ Yesu Kristo na ɛsɛ sɛ yɛfa ne so bɔ mpae kyerɛ Onyankopɔn, na ɛnyɛ ɔkamafo bi anaa “ɔhotefo” bi?\nMpaebɔ yɛ yɛn som mu ade a ɛho hia paa, enti sɛ yeyi Onyankopɔn akwa kɔsom obi foforo a, ɛne Bible nkyerɛkyerɛ nhyia koraa. (Yohane 4:23, 24; Adiyisɛm 19:9, 10) Ɛno nti, Onyankopɔn nko ara na ɛsɛ sɛ yɛbɔ no mpae.\nƐSƐ SƐ YESURO SƐ YƐBƐBƐN ONYANKOPƆN ANAA?\nYesu de abofra bi asɛm yɛɛ mfatoho wɔ ne Bepɔw so Asɛnka no mu. Ɔkae sɛ abofra no ka kyerɛɛ ne papa sɛ ɔmma no aduan nni. Wohwɛ a, abo na papa no de bɛma ne ba no anaasɛ paanoo? Anaa wugye di sɛ ɔbɛma no ɔwɔ a n’ano wɔ bɔre anaasɛ apataa? (Mateo 7:9, 10) Ɔwofo biara a ɔdɔ ne ba remfa abo anaa ɔwɔ mma no da!\nSɛnea ɔbaatan biara pɛ sɛ ne ba bɛn no no, Onyankopɔn pɛ sɛ yɛka yɛn asɛm kyerɛ no\nFa no sɛ woyɛ ɔwofo, na wo ba pɛ sɛ ɔde n’ahiasɛm bi to w’anim. Wo ne wo ba no ntam yɛ kama paa, na otumi ka n’asɛm biara kyerɛ wo. Ne nyinaa akyi no, onya adwene bi sɛ, asɛm a ɔrebɛka akyerɛ wo yi de, ebia ɛbɛhaw wo, enti ɔde kosi obi so. Anka ɛbɛyɛ wo dɛ? Sɛ wuhu sɛ wayɛ n’adwene sɛ bere biara a ɔbɛka asɛm bi akyerɛ wo no, ɔde besi onii no so ɛ? Anka w’ani begye ho saa? Dabida! Awofo a wɔdɔ wɔn mma no, sɛ biribi hia mmofra no a, wɔpɛ sɛ mmofra no ara tumi ka kyerɛ wɔn.\nAbofra ne ne papa ho mfatoho a Yesu yɛe no, ɔkyerɛɛ aba a ɛwom. Ɔka kyerɛɛ nnipakuw no sɛ: “Enti sɛ mo a moyɛ abɔnefo mpo nim sɛnea moma mo mma akyɛde pa a, hwɛ mpɛn dodow ara a mo Agya a ɔwɔ soro no de nnepa bɛma wɔn a wobisa no no.” (Mateo 7:11) Ɔbaatan de, nea ɔpɛ ne sɛ ɔde nneɛma pa bɛma ne ba. Yɛn soro Agya no mpo de, ɔkyɛn ɔbaatan; yɛn mpae a obetie no hia no paa.\nSɛ yɛn mfomso ama yɛabotow mpo a, Onyankopɔn pɛ sɛ yɛn ankasa de yɛn abisade to n’anim. Ɔmfa nhyɛɛ obiara nsa sɛ ontie yɛn mpaebɔ. Bible ka kyerɛ yɛn sɛ: “Dan w’adesoa to Yehowa so, na obeso wo mu.” (Dwom 55:22) Ɛnsɛ sɛ yɛde yɛn ho to ahotefo anaa obi foforo so sɛ ɔnka yɛn asɛm mma yɛn. Mmom no, ɛsɛ sɛ yenya Yehowa Nyankopɔn ho adwempa.\nYɛn soro Agya no dwen yɛn mu biara ho. Ɔpɛ sɛ ɔboa yɛn ma yedi yɛn haw ho dwuma, na ɔka kyerɛ yɛn sɛ yɛmmɛn no. (Yakobo 4:8) Yetumi bɛn “mpaebɔ Tiefo” a ɔyɛ yɛn Nyankopɔn ne yɛn Agya no; anigye bɛn na ɛkyɛn saa!—Dwom 65:2.\nJune 2013 | Ɔtan Hunu Befi Wiase—Da Bɛn?\nƆWƐN-ABAN June 2013 | Ɔtan Hunu Befi Wiase—Da Bɛn?


Yesu Maa Ɔsoro Ahenni No Ho Mfatoho | Yesu Asetena\nYESU MAA AHENNI NO HO MFATOHO\nDa a Yesu kaa Farisifo no anim no, ɛbɛyɛ sɛ na ɔwɔ Kapernaum. Saa da no ara, ɔfirii fie kɔɔ Galilea Po no ho, na nkurɔfo fii ase boaa wɔn ho ano wɔ hɔ. Yesu tenaa korow bi mu ma wɔhare kɔɔ po no mu kakra. Afei ɔfirii ase kaa ɔsoro Ahenni no ho asɛm kyerɛɛ nkurɔfo no. Ɔkasaa abɛbu mu kyerɛɛ wɔn. Nneɛma a Yesu de yɛɛ mfatoho anaa ntotoho no, na n’atiefo no nim, enti nea Yesu ka faa Ahenni no ho no, wɔtee ase.\nNtotoho a Yesu dii kan yɛe no, ɔkaa ogufo bi a ɔkɔguu aba ho asɛm. Ɔkaa sɛ aba no bi kɔguu kwankyɛn maa nnomaa bɛdii. Aba no bi nso kɔguu abotan so, na abotan so deɛ, dɔte pii ni hɔ, enti ɛfifii no, nhini no antumi anwurawura fam, na awia bɔe no ɛhyee. Ɔsan kaa sɛ aba no bi kɔguu nsɔe anaa nkasɛɛ mu, na nkasɛɛ no nyinii no, ɛmiaa no. Afei aba no bi kɔguu asase pa mu, na ɛno deɛ ebi soo “ɔha, ebi soo aduosia, na ebi nso soo aduasa.”—Mateo 13:8.\nMfatoho a ɛtɔ so mmienu no, Yesu de Ahenni no totoo aba a obi gui ho. Mfatoho yi mu deɛ, bere a ɔbarima no ada mpo aba no nyini. Nanso “ɔnnim kwan a ɛfaa so yɛɛ saa.” (Marko 4:27) Ɛno ara na ɛnyini soo aba maa ogufo no twae.\nYesu san maa mfatoho foforo; na ɛno nso fa aba a wɔregu ho. Ɔkaa sɛ ɔbarima bi kɔguu aba pa, nanso “berɛ a nnipa adeda no” ɔtamfo bi nso kɔguu nwura wɔ ayuo no mu. Ɔbarima no nkoa kaa sɛ ɔmma wɔn kwan na wɔnkɔtutu nwura no. Nanso ɔka kyerɛɛ wɔn sɛ: “Dabi, ɛfiri sɛ anhwɛ a, berɛ a moreboaboa ano no mobɛtutu ayuo no afra. Momma ne nyinaa nnyini nkɔsi twaberɛ, na twaberɛ duru a mɛka akyerɛ atwafoɔ no sɛ, monni kan mmoaboa nwura no ano na monkyekyere no atifi atifi nkɔhye, na afei mommoaboa ayuo no ano ngu m’asan so.”—Mateo 13:24-30.\nKuayɛ a Yesu de yɛɛ mfatoho no, na ɛnyɛ ade foforo mma atiefo no. Ɔretoa n’asɛm no so no, ɔkaa biribi foforo a ɛno nso wɔnim paa; sinapi aba. Ɔkaa sɛ sinapi aba yɛ ketekete nanso ɛtumi nyini yɛ dua kɛse ma nnomaa kɔtena so. Ɔkyerɛɛ mu sɛ: “Ɔsoro ahennie te sɛ sinapi aba a obi fa kɔduaa n’afuo mu.” (Mateo 13:31) Sinapi aba a Yesu kaa ho asɛm no, na ɛnyɛ sɛ ɔrekyerɛ nnua ho ade. Mmom, na ɔreka sɛnea ade ketewa bi tumi nyini ntɛmntɛm yɛ kɛse ma ɛyɛ nwonwa.\nYesu san de biribi foforo yɛɛ ntotoho a ɛno nso na atiefo no nim paa. Ɔde ɔsoro Ahenni no totoo mmɔkaw anaa “mmɔreka a ɔbaa bi de fraa esiam susukoraa akɛseɛ mmiɛnsa.” (Mateo 13:33) Ɛwom, sɛnea mmɔkaw no yɛɛ adwuma no, obiara amfa n’ani anhu, nanso ɛtumi wurawuraa esiam no mu baabiara ma ɛtui. Nea ɛyɛe a mmɔkaw no tumi sesaa esiam no ma ɛtui no deɛ, obiara anhu.\nBere a Yesu kaa weinom nyinaa wiei no, ɔgyaa nnipakuw no kwan, na ɔno nso kɔɔ fie. Ankyɛ na n’asuafo no baa ne nkyɛn sɛ ɔnkyerɛkyerɛ mfatoho no mu nkyerɛ wɔn.\nWƆTEE YESU MFATOHO NO ASE\nNá Yesu asuafo no atie ne nkyerɛkyerɛ pii, na na wɔnim sɛ ɔde mfatoho kyerɛkyerɛ, nanso da no deɛ na ɛdɔɔso kyɛn daa. Enti wɔbisaa no sɛ: “Adɛn nti na wode mfatoho kasa kyerɛ wɔn?”—Mateo 13:10.\nAde baako a ɛmaa Yesu kyerɛkyerɛɛ saa ne sɛ, na ɔrema Bible nkɔmhyɛ aba mu. Mateo bɔɔ amanneɛ sɛ: “Yesu de mfatoho na ɛkaa yeinom nyinaa kyerɛɛ nnipa akuakuo no. Nokorɛm no, wankasa ankyerɛ wɔn a mfatoho nka ho; ɛno na ɛbɛma deɛ wɔnam odiyifoɔ no so kaeɛ no aba mu sɛ: ‘Mɛbue m’ano mfatoho mu, mɛpae mu aka nsɛm a ahunta firi nhyɛaseɛ no.’”—Mateo 13:34, 35; Dwom 78:2.\nBiribi foforo nso wɔ hɔ a enti Yesu de mfatoho kasa kyerɛɛ wɔn. Ɛmaa nea ɛwɔ wɔn komam no daa adi. Wɔn mu binom wɔ hɔ a, na wɔdi Yesu akyi kɛkɛ; n’ano a atew ne anwonwade a ɔyɛe nti na wɔdii n’akyi. Wɔammu Yesu sɛ ɔyɛ wɔn Wura a ɛsɛ sɛ wɔtie no na wɔyi wɔn yam taa n’akyi. (Luka 6:46, 47) Ná wɔnyɛɛ wɔn adwene koraa sɛ wɔbɛnya adwensakra asesa wɔn abrabɔ. Wɔamma Yesu asɛm no ampusu wɔn.\nAsɛm a Yesu asuafo no bisaa no no, ɔmaa wɔn mmuaeɛ sɛ: “Yei nti na mede mfatoho kasa kyerɛ wɔn, ɛfiri sɛ wɔhwɛ deɛ, nanso wɔhwɛ no kwa, na wɔte deɛ, nanso wɔte no kwa, na wɔnte aseɛ; wɔn so na Yesaia nkɔmhyɛ no aba mu sɛ, ‘. . . Ɔman yi akoma apirim.’”—Mateo 13:13-15; Yesaia 6:9, 10.\nNanso ɛnyɛ Yesu atiefo no nyinaa na na saa asɛm no fa wɔn ho. Ɔkyerɛkyerɛɛ mu sɛ: “Anigyeɛ ne mo ani sɛ ɛhunu adeɛ, ne mo aso sɛ ɛte asɛm. Nokorɛm mese mo sɛ, adiyifoɔ ne ateneneefoɔ bebree pɛɛ sɛ wɔhunu nneɛma a mohunu yi nanso wɔanhunu, na wɔpɛɛ sɛ wɔte deɛ moteɛ yi nanso wɔante.”—Mateo 13:16, 17.\nAsomafo 12 ne asuafo anokwafo no deɛ, na wɔwɔ koma pa. Enti Yesu kaa sɛ: “Mo na wɔde ama mo sɛ monte ɔsoro ahennie ho ahuntasɛm kronkron no ase, na wɔn deɛ wɔmfa mmaa wɔn.” (Mateo 13:11) Esiane sɛ asuafo no deɛ wɔtiee asɛm no guu aso pa mu nti, Yesu kyerɛkyerɛɛ ogufo ho mfatoho no mu kyerɛɛ wɔn.\nƆkaa sɛ: “Aba no ne Onyankopɔn asɛm.” (Luka 8:11) Asase no gyina hɔ ma koma no. Saa nneɛma mmienu no na ɛbɛma yɛate mfatoho no ase.\nƆkyerɛkyerɛɛ mu sɛ, aba a ɛguu kwankyɛn ma wɔtiatiaa so no kyerɛ sɛ: “Ɔbonsam bɛyii asɛm no firii wɔn akoma mu na wɔannye anni annya nkwa.” (Luka 8:12) Aba a ɛguu abotan so no nso ɛ? Yesu kyerɛɛ mu sɛ ɛgyina hɔ ma wɔn a wɔde anigye tie asɛm no, nanso ɛntumi nsiane nkɔ wɔn komam. Enti “sɛ ahohia anaa ɔtaa ba ɛsiane asɛm no nti” a, na ato wɔn hintidua. “Ɛduru sɔhwɛ berɛ,” te sɛ ɔtaa a abusuafo de ba a, na wɔawae.—Mateo 13:21; Luka 8:13.\nAba a ɛguu nkasɛɛ mu no nso ɛ? Yesu kyerɛɛ mu kyerɛɛ asuafo no sɛ ɛgyina hɔ ma nnipa a wɔtie asɛm no, nanso, “wiase yi mu dadwene ne ahonyadeɛ nnaadaa” mia wɔn, enti wɔnso aba. (Mateo 13:22) Wɔguu asɛm no wɔn komam deɛ, nanso antumi anso aba.\nNea ɛtwa to a ɔkaa ho asɛm ne asase pa no. Ɛno gyina hɔ ma wɔn a wɔtie asɛm no gu koma pa mu, na wɔte ase. Dɛn na ɛfiri mu ba? ‘Wɔso aba.’ Nanso nsateaa nyinaa nyɛ pɛ; obiara ne n’ahoɔden ne ne nsɛm tebea. Enti ebi tumi so 100, ebi so 60, na ebi nso so 30. Wɔn a “wɔde akoma pa tie asɛm no wie a, wɔkora soɔ na wɔde boasetɔ so aba” no, Onyankopɔn hyira wɔn.—Luka 8:15.\nNá asuafo no aba Yesu hɔ rebɛpɛ n’asɛm no mu nkyerɛkyerɛmu. Enti ɛbɛyɛ sɛ wɔtee saa nkyerɛkyerɛmu no, wɔn koma tɔɔ wɔn yam paa. Afei deɛ na wɔate mfatoho no ase yie. Ná Yesu pɛ sɛ asuafo no te ase, na ama wɔn nso atumi akyerɛkyerɛ nokware no mu akyerɛ afoforo. Enti ɔbisaa wɔn sɛ: “Kɛntɛn anaa mpa ase na wɔde kanea hyɛ anaa? Ɛnyɛ kaneadua so na wɔde sie?” Afei Yesu tuu wɔn fo sɛ: “Obiara a ɔwɔ aso a ɔde bɛtie no, ma no ntie.”—Marko 4:21-23.\nƆMAA ASUAFO NO MFATOHO PII KAA HO\nYesu kyerɛkyerɛɛ asuafo no ogufo ho mfatoho no mu wiei no, na wɔpɛ sɛ wɔsua pii ka ho. Enti wɔka kyerɛɛ no sɛ: “Kyerɛkyerɛ afuo mu nwura bɔne ho mfatoho no mu kyerɛ yɛn.”—Mateo 13:36.\nNea wɔkae yi ma yɛhu sɛ na asuafo no nte sɛ nnipakuw a wɔbaa mpoano hɔ no. Nnipakuw no tiee asɛm no deɛ, nanso na ɛnni wɔn komam sɛ wɔbɛhwehwɛ nea mfatoho no kyerɛ. Nea wɔtee no, na ɛno ara dɔɔso ma wɔn; wɔfaa mfatoho no aniani kɛkɛ. Yesu asuafo a na wɔrepɛ biribi asua no deɛ, wɔanyɛ saa. Enti ɔka kyerɛɛ wɔn sɛ:\n“Monyɛ aso ntie asɛm yi yie. Susukoraa a mode resusuo no, wɔde bɛsusu ama mo na nokorɛm no, wɔde bi bɛka ho ama mo.” (Marko 4:24) Ná asuafo no ayi wɔn asom retie no. Sɛnea wɔyɛɛ aso tiee Yesu asɛm no yie no, na akɔyɛ te sɛ nea na wɔresusu pii ama no. Ɛno maa wɔn nso nyaa nkyerɛkyerɛmu ne ntease pii kaa ho. Enti bere a wɔbisaa Yesu ayuo mfatoho no ho asɛm no, ɔkyerɛkyerɛɛ mu sɛ:\n“Deɛ ɔguu aba pa no ne onipa Ba no; afuo no ne wiase; aba pa no ne ahennie mma no; nwura bɔne no ne ɔbɔnefoɔ no mma, na ɔtamfo a ɔguiɛ no ne Ɔbonsam. Twaberɛ no ne wiase nhyehyɛeɛ awieeɛ, na atwafoɔ no ne abɔfoɔ.”—Mateo 13:37-39.\nYesu kyerɛkyerɛɛ mfatoho no mu wiei no, ɔkyerɛɛ sɛnea ɛbɛba mu. Ɔkaa sɛ wiase nhyehyɛe awiei no, atwafo, kyerɛ sɛ abɔfo no, bɛboaboa atoro Kristofo a wɔte sɛ nwura no ano afiri “ahennie mma” no mu. Wɔbɛboaboa “ateneneefoɔ” no ano ama wɔahyerɛn “wɔ wɔn Agya ahennie mu.” Na “ɔbɔnefoɔ no mma” no nso ɛ? Wɔn deɛ, wɔn awiei bɛyɛ ɔsɛe, na “wɔbɛsu atwerɛ wɔn sẽ.”—Mateo 13:41-43.\nYesu san de mfatoho mmiɛnsa pee n’asuafo no so. Nea ɛdi kan, ɔkaa sɛ: “Ɔsoro ahennie te sɛ ademudeɛ bi a wɔde ahunta wuram a obi kɔhunuiɛ na ɔde sieeɛ; anigyeɛ a ɔnyaeɛ nti ɔkɔtɔn deɛ ɔwɔ kɔtɔɔ saa asase no.”—Mateo 13:44.\nƆtoaa so sɛ: “Ɔsoro ahennie te sɛ odwadini bi a ɔtu kwan kɔhwehwɛ nhwene pa. Berɛ a ɔhunuu ahweneɛ baako a ne boɔ yɛ den no, ntɛm ara, ɔkɔtɔn deɛ ɔwɔ nyinaa de kɔtɔeɛ.”—Mateo 13:45, 46.\nYesu de mfatoho mmienu yi kyerɛɛ sɛnea obi bɛyi ne yam de nneɛma abɔ afɔre ama ne nsa aka biribi a ɛho hia paa. Odwadini no yɛɛ ntɛm kɔtɔn “deɛ ɔwɔ nyinaa” de kɔtɔɔ ahweneɛ baako a ne bo yɛ den no. Ahweneɛ mfatoho no, na ɛnyɛ ade a asete bɛyɛ Yesu asuafo no den. Afei ɔbarima a ɔkɔhuu ademude bi a ahintaw wuram no nso, “ɔkɔtɔn deɛ ɔwɔ” de kɔtɔe. Nsɛm mmienu yi nyinaa mu no, Yesu kaa biribi a ne bo yɛ den na ɛho hia ho asɛm. Ɛte sɛ nneɛma a obi de bɔ afɔre na ama watumi anya ne honhom mu ahiade. (Mateo 5:3) Wɔn a wɔtiee Yesu mfatoho yi no, na wɔn mu bi akyerɛ sɛ ampa wɔbɛyɛ nea wɔbɛtumi biara ama wɔn nsa aka wɔn honhom mu ahiade, na ama wɔabɛyɛ Yesu akyidifo amapa.—Mateo 4:19, 20; 19:27.\nNea ɛtwa to no, Yesu de ɔsoro Ahenni no totoo asau bi a ɛyi mpataa ahorow pii ho. (Mateo 13:47) Sɛ wɔyiyi mpataa no mu a, wɔde papa no gu ade mu, na nea ɛnyɛ no deɛ, wɔtu gu. Yesu toaa so sɛ, saa ara na wiase nhyehyɛe awiei no bɛyɛ. Abɔfo no bɛyiyi abɔnefo no afiri atreneefo mu.\nBere a Yesu frɛɛ n’asuafo a wɔdi kan no sɛ wɔmmɛyɛ “nnipa yifoɔ” no, na ɔno ankasa reyɛ saa adwuma no bi dada. (Marko 1:17) Nanso ɔkaa sɛ asau ho mfatoho no deɛ, ɛyɛ daakye asɛm; ɛbɛba mu wɔ “wiase nhyehyɛeɛ no awieeɛ.” (Mateo 13:49) Enti Yesu maa asomafo no ne asuafo a aka no huu sɛ nneɛma a ɛho hia pii bɛsisi daakye.\nWɔn a wɔbɛn Yesu a wɔtiee ne mfatoho ahorow wɔ mpoano hɔ no nyaa pii kaa ho. Sɛ ‘ɛka Yesu ne n’asuafoɔ no nko ara a, ɔkyerɛkyerɛ biribiara mu.’ (Marko 4:34) Ɔte “sɛ efiewura bi a ɔyi nneɛma foforɔ ne dada adi firi n’akoradeɛ dan mu.” (Mateo 13:52) Mfatoho a Yesu de yɛɛ adwuma no nkyerɛ sɛ na ɔreyɛ ama obiara ahu sɛ ɔno nko ara na ɔnim nkyerɛkyerɛ. Mmom na ɔde nokware a ɛho hia paa na ɛrema n’asuafo no. Anokwa, na ɔyɛ “ɔkyerɛkyerɛfoɔ” a obiara ne no nsɛ.\nBere bɛn na Yesu de mfatoho kyerɛkyerɛɛ nnipakuw no? Ɛhefa na ɔyɛɛ saa?\nMfatoho nnum bɛn na Yesu dii kan mae?\nAdɛn nti na Yesu de mfatoho kyerɛkyerɛɛ nkurɔfo no?\nDɛn na Yesu asuafo no yɛ de kyerɛɛ sɛ na wɔnte sɛ nnipakuw no?\nOgufo ho mfatoho no, Yesu kyerɛkyerɛɛ mu sɛn?\nAyuo ne wura ho mfatoho no mu no, na nea ɛdidi so yi gyina hɔ ma dɛn—ogufo, afuo, aba pa, nwura bɔne, ɔtamfo, twabere, atwafo?\nMfatoho mmiɛnsa bɛn na Yesu de kaa ho? Dɛn na yɛbɛtumi asua afiri mu?


箴言 8 CCB – Mmɛbusɛm 8 ASCB | Biblica\n箴言 8 CCB – Mmɛbusɛm 8 ASCB\nNteaseɛ ma ne nne so.\n2Ɛkwan no so, sorɔnsorɔmmea hɔ,\nnkwantanan no so, ɛhɔ na ɛgyina,\n3apono a ɛkɔ kuropɔn no mu ho,\nɛteam wɔ aboboano hɔ sɛ,\n4“Ao, mo mmarimma na meteam mefrɛ;\nmeteam frɛ adasamma nyinaa.\n5Mo a moyɛ ntetekwaa, mo mma mo ani nte;\nmo a moyɛ nkwaseafoɔ, monnya nteaseɛ.\n6Montie, na mewɔ nsɛm pa bi ka kyerɛ mo;\nmebue mʼano ka deɛ ɛyɛ.\n7Mʼano ka deɛ ɛyɛ nokorɛ,\nɛfiri sɛ mʼanofafa kyiri amumuyɛsɛm.\n8Mʼano mu nsɛm nyinaa yɛ pɛ;\nebiara nni mu a ɛyɛ nkontompo anaa nnaadaasɛm.\n9Ne nyinaa mu da hɔ ma deɛ ɔwɔ nhunumu;\nmomfa nimdeɛ na mompo sikakɔkɔɔ amapa.\n11Ɛfiri sɛ nimdeɛ som bo sene mmota,\nna wɔrentumi mfa deɛ wopɛ biara ntoto ho.\n12“Me, nyansa, mene aniteɛ na ɛteɛ;\nnimdeɛ ne nhunumu wɔ me.\n13Sɛ wɔsuro Awurade ɛne sɛ wɔkyiri bɔne;\nmekyiri ahantan ne ahomasoɔ,\n14Afotuo ne atemmuo pa wɔ me;\nmewɔ nteaseɛ ne tumi.\n15Me so na ahemfo nam di adeɛ\nna sodifoɔ nam me so hyehyɛ mmara a ɛyɛ pɛ;\nne atitire nyinaa a wɔdi asase so ɔhene.\nna wɔn a wɔhwehwɛ me no hunu me.\n18Ahonyadeɛ ne animuonyam wɔ me nkyɛn,\nahodeɛ a ɛkyɛre ne yiedie nso saa ara.\n19Mʼaba yɛ sene sikakɔkɔɔ amapa;\ndeɛ ɛfiri me mu boro dwetɛ a wɔasɔne so so.\n20Tenenee akwan so na menam\natɛntenenee akwan so,\n21mede ahodeɛ ma wɔn a wɔdɔ me\nna mehyɛ wɔn adekoradan ma ma.\n22“Awurade bɔɔ me sɛ nʼabɔdeɛ mu abakan\ndii ne tete nneyɛɛ anim;\n23ɔyii me sii hɔ firi tete,\nansa na ewiase rehyɛ aseɛ.\n24Wɔwoo me ansa na wɔrebɔ ɛpo kakraka no\nansa na wɔreyɛ nsutire a nsuo ahyɛ no ma no;\n25ansa na wɔde mmepɔ resisi hɔ,\nwɔwoo me ansa na nkokoɔ reba,\n26ansa na ɔbɔɔ asase ne ne mfuo\nanaa dɔteɛ biara a ɛwɔ asase soɔ.\n27Mewɔ hɔ ansa na wɔbɔɔ soro,\nɛberɛ a ɔtwaa hyeɛ too ebunu no ani no,\n28ɛberɛ a ɔbɔɔ omununkum wɔ soro\nna ɔde ebunu mu nsutire tintim hɔ denden no,\n29ɛberɛ a ɔtwaa hyeɛ maa ɛpo\nsɛdeɛ nsuo no rentra ne hyeɛ,\nne ɛberɛ a ɔtwaa asase fapem no,\n30na meyɛ odwumfoɔ a mete ne nkyɛn.\nAnigyeɛ hyɛɛ me ma daa\nna medii ahurisie wɔ nʼanim ɛberɛ biara,\n31na mʼani gye wɔ ne ewiase nyinaa mu\nna mʼani ka wɔ adasamma mu.\n32“Enti me mma, montie me;\nnhyira ne wɔn a wɔnante mʼakwan so.\n33Montie mʼakwankyerɛ na monhunu nyansa;\nmommu mo ani nngu so.\n34Nhyira ne onipa a ɔtie me,\nɔwɛn mʼaboboano daa,\n35Na obiara a ɔhunu me no nya nkwa\nna ɔnya anisɔ firi Awurade nkyɛn.\n36Na deɛ woanhwehwɛ me no ha ne ho\nna wɔn a wɔtane me no dɔ owuo.”\nASCB : Mmɛbusɛm 8


Marko 9 NA-TWI - Yesu anuonyam da adi - Yesu kɔɔ so ka - Bible Gateway\nMarko 9 Nkwa Asem (NA-TWI)\n9 Yesu kɔɔ so ka kyerɛɛ n’asuafo no se, “Mo a mugyina ha yi mu bi bɛtena ase akosi sɛ mubehu sɛ, Onyankopɔn Ahenni no reba tumi mu!”\n2 Nnansia akyi, Yesu faa Petro, Yakobo ne Yohane de wɔn kɔɔ bepɔw tenten bi atifi. Saa bere no, na obiara nni hɔ ka wɔn ho. Amonom hɔ ara, Yesu sakrae anuonyam mu. 3 N’atade hyerɛn yɛɛ fitafita sen sɛnea obi betumi ahoro saa atade no ama ayɛ fitaa no. 4 Afei Elia ne Mose befii hɔ. Na wɔne Yesu kasae!\n5 Petro ka kyerɛɛ Yesu se, “Kyerɛkyerɛfo, eye sɛ yɛwɔ ha. Yɛbɛbɔ asese abiɛsa wɔ ha, na mo mu biara anya baako.”\n6 Esiane sɛ na wɔabɔ hu no nti, na ɛma ɔkaa saa.\n7 Petro gu so rekasa no, omununkum bɛkataa wɔn so. Ɛnne bi fii omununkum no mu kae se, “Oyi ne me Dɔ Ba a ɔsɔ m’ani. Muntie no.”\n8 Prɛko pɛ, wɔtotoo wɔn ani no, na Mose ne Elia kɔ, ama aka wɔne Yesu nko ara.\n9 Wɔresian afi bepɔw no so no, Yesu bɔɔ wɔn ano se wɔnnka nea wɔahu no nnkyerɛ obiara kosi sɛ, ɔbɛsɔre afi awufo mu. 10 Asuafo no anka ankyerɛ obiara, na mmom, ɛyɛ a, na wɔtaa bisabisa wɔn ho wɔn ho se, n’asɛm a ɔkae se, “Menyan afi awufo mu” no, na ɔkyerɛ dɛn?\n11 Afei, n’asuafo no bisaa no nea enti a daa Yudafo mpanyin no ka se, ɛsɛ sɛ Elia san ba ansa na Onipa Ba no aba no. 12 Yesu gye too mu sɛ, ɛsɛ sɛ Elia di kan ba bɛtoto nneɛma nyinaa yiye.\n13 Na mpo, Elia aba dedaw! Na wɔne no anni no yiye sɛnea adiyifo no hyɛɛ ho nkɔm no. Afei, Yesu bisaa wɔn nkɔm a adiyifo no hyɛe se, Onipa Ba no behu amane, na wɔabu no animtia no ase.\n14 Bere a wosian beduu bepɔw no ase hɔ no, wohui sɛ nnipakuw atwa asuafo baakron a wɔaka no ho ahyia, na wɔne Yudafo mpanyin no regye wɔn ho wɔn ho akyinnye. 15 Bere a Yesu reba nnipakuw no nkyɛn no, wɔde ahodwiriw hwɛɛ no, tuu mmirika, kohyiaa no. 16 Yesu bisaa wɔn se, “Akyinnye a na moregye no fa dɛn ho?”\n17 Nnipa no mu baako kae se, “Kyerɛkyerɛfo, mede me ba aba ha sɛ sa no yare. Honhommɔne bi a ɛwɔ ne so nti, ontumi nkasa. 18 Sɛ honhommɔne no ka ne ho wɔ ne mu a, etwa no hwe fam, ma n’ano twa ahuru, ma ɔtwɛre ne se, ma osinsen. Ɛno nti, mesrɛɛ w’asuafo no sɛ wontu honhommɔne no mfi ne mu, nanso wɔantumi.”\n19 Yesu ka kyerɛɛ n’asuafo no se, “O, mo a mo gyidi sua, me ne mo ntena nkosi da bɛn ansa na mo gyidi atim? Momfa abarimaa no mmrɛ me.”\n20 Wɔde abarimaa no brɛɛ Yesu. Bere a wɔde no duu Yesu anim pɛ no, ɔyare no bae denneenen, twaa no hwee fam, ma ɔperee a n’ano retwa ahuru.\n21 Yesu bisaa abrimaa no agya se, “Nna ahe ni a ɔyare yi baa ne so?” Abarimaa no agya buaa Yesu se, “Efi ne mmofraase pɛɛ; 22 na ɛtɔ da bi koraa a, ɔyare no tumi twa no hwe ogya anaa nsu mu, pɛ sɛ ekum no. Enti sɛ wubetumi asa no yare de a, hu yɛn mmɔbɔ, na sa no yare ma yɛn.”\n23 Yesu bisaa no se, “Adɛn nti na woka se, sɛ metumi a? Obiara a ɔwɔ gyidi no betumi ayɛ biribiara.”\n24 Abarimaa no agya buae se, “Mewɔ gyidi no nanso esua, enti boa me, na hyɛ me gyidi mu den!”\n25 Yesu hui sɛ nnipa no dɔ ara na wɔredɔɔso no, ɔteɛɛ honhommɔne no se, “Honhommɔne sotifo ne mumu, mehyɛ wo sɛ, fi abofra yi mu fi. Nkɔhyɛ ne mu bio!”\n26 Afei, ɔyare no bae denneenen ansa na ɛrefi ne mu, enti ɛmaa abarimaa no yɛɛ sɛ owufo. Enti, nnipakuw no kasae huhuhuhu se “wawu.” 27 Nanso, Yesu soo ne nsa, pagyaw no ma ogyinaa ne nan so a ne ho atɔ no. 28 Eyi akyi a Yesu ne n’asuafo no nko ara wɔ fie no, wobisaa no se, “Adɛn nti na yɛn de yɛantumi antu saa honhommɔne no?”\n29 Yesu buaa wɔn se, “Mpaebɔ ho hia wɔ ɔyare a ɛte sɛɛ sa mu.”\n30 Yesu fii hɔ no, ɔfaa Galilea, efisɛ, na ɔmpɛ sɛ nnipa te ne nka. 31 Na ɔpɛ sɛ onya bere ma n’asuafo no de kyerɛkyerɛ wɔn. Ɔka kyerɛɛ wɔn se, “Wobeyi me a meyɛ Onipa Ba no ama, na wɔakum me, na nnansa so, mɛsɔre aba nkwa mu bio.”\n32 Asuafo no ante asɛm a ɔkae yi ase, nanso na wosuro sɛ wobebisa no ase.\n33 Yesu ne n’asuafo no baa Kapernaum. Bere a woduu ofi a wɔbɛtena mu no mu na wɔregye wɔn ahome no, Yesu bisaa n’asuafo no se, “Yɛreba no, dɛn akyinnye na na moregye wɔ kwan so no?”\n34 Asuafo no antumi ammua efisɛ, na wɔredwinnwen nea ɔbɛyɛ wɔn mu kɛse no ho.\n35 Ɔtenaa ase, frɛɛ wɔn baa ne nkyɛn, ka kyerɛɛ wɔn se, “Obiara a ɔpɛ sɛ ɔyɛ ɔpanyin wɔ mo mu no, ɛsɛ sɛ ɔyɛ abofra anaa ɔsomfo wɔ mo mu!”\n36 Afei, ɔde abofra ketewa bi begyinaa wɔn mfinimfini. Ɔde abofra no kyerɛɛ wɔn kae se, 37 “Mo mu biara a me nti obegye abofra ketewa sɛ oyi no, agye me, na nea obegye me no nso agye m’agya a ɔsomaa me no!”\n38 Yohane a ɔyɛ asuafo no mu baako no ka kyerɛɛ Yesu se, “Kyerɛkyerɛfo, yehuu ɔbarima bi a ɔde wo din retu ahonhommɔne; enti yɛka kyerɛɛ no se onnyae, efisɛ, ɔnka yɛn ho.”\n39 Yesu kae se, “Munnsiw no kwan. Efisɛ, obiara nni hɔ a ɔreyɛ anwowade wɔ me din mu na obetwa ne ho atia me. 40 Na obiara a ontia yɛn no wɔ yɛn afa. 41 Obiara a esiane sɛ, moyɛ Kristo de no nti, ɔbɛma mo nsu kuruwa ma anom no, n’akatua remmɔ no da. 42 Enti, sɛ obi to mmofra nketewa a wogye me di yi mu bi hintidua a, eye ma no sɛ anka wɔde ɔbo duruduru bɛsɛn ne kɔn mu, atow no akyene po mu.\n43 “Sɛ wo nsa ma woyɛ bɔne a, twa na tow kyene. Eye ma wo sɛ wode dɛm bɛkɔ nkwa mu sen sɛ wɔde wo nipadua bɛto ogyatanaa 44 a ennum da no mu. 45 Na sɛ wo nan ma woyɛ bɔne a, twa na tow kyene. Eye ma wo sɛ wode nansin bɛkɔ nkwa mu sen sɛ, wode nan abien bɛkɔ ogyatanaa 46 a ennum da no mu.\n47 “Na sɛ w’ani ma woyɛ bɔne a, tu na tow kyene. Eye ma wo sɛ wode ani baako bɛkɔ Onyankopɔn Ahenni mu sen sɛ wowɔ ani abien na wɔde wo bɛto ogyatanaa 48 a ennum da na ɛhɔ asonson nso nwu da no mu. 49 Na wɔde ogya bɛhyɛ wɔn nyinaa nkyene.\n50 “Nkyene yɛ dɛ. Nanso, sɛ nkyene yera ne dɛ a, ɛho nni mfaso; wonte ne dɛ wɔ biribiara mu. Enti monnyera mo dɛ! Mo ne mo ho mo ho ntena asomdwoe mu.”


Mateo 20 NA-TWI - Afum adwumayɛ - Yesu san buu wɔn bɛ - Bible Gateway\nMateo 20 Nkwa Asem (NA-TWI)\n20 Yesu san buu wɔn bɛ foforo bi se, “Ɔsoro ahenni te sɛ okuafo bi a ofii adi anɔpa bi sɛ ɔrekɔhwehwɛ nnipa abɔ wɔn paa. 2 Ne nsa kaa apaafo no, ɔne wɔn hyehyɛe sɛ obetua wɔn da koro adwuma so akatua.\n3 Ankyɛ, ofii adi bio kohuu nnipa bi nso sɛ wogyinagyina hɔ a wɔnyɛ hwee, na wɔrehwehwɛ obi ama wabɔ wɔn paa. 4 Ɔfaa wɔn nso de wɔn kɔɔ n’afuw no mu. Ɔka kyerɛɛ wɔn nso se, obetua wɔn da koro adwuma so akatua. 5 Ɔsan kɔe owigyinae ne nnɔn abiɛsa bere mu kɔbɔɔ nnipa foforo paa, ne wɔn yɛɛ nhyehyɛe koro no ara bi.\n6 “Ɔsan fii adi bɛyɛ nnɔnum bere mu, kohui sɛ nnipa bi gyinagyina hɔ. Obisaa wɔn se, ‘Adɛn nti na da mu yi nyinaa, mugyinagyina ha a monyɛ hwee?’\n7 “Woyii ano se, ‘Obi mmɛbɔɔ yɛn paa.’ Ɛhɔ ara na ɔka kyerɛɛ wɔn se, ‘Ɛnne, monkɔka apaafo a wɔreyɛ adwuma wɔ m’afum no ho.’\n8 “Eduu anwummere no, ɔfrɛɛ nea otua n’apaafo no ka no ka kyerɛɛ no se, ‘Hwɛ na tua wɔn ka fi wɔn a wɔbaa akyiri yi no so, kosi wɔn a wɔbaa kan no so.’ 9 Apaafo a ɔfrɛɛ wɔn akyiri yi no nyinaa, otuaa wɔn da koro apaabɔde. 10 Wɔn a wɔfaa wɔn kan no nso bae. Wosusuwii sɛ wobenya sika a ɛboro wɔn a wɔfaa wɔn akyiri yi no de no so. Nanso, wɔn nso, wotuaa wɔn sɛnea wotuaa wɔn a wɔbaa akyiri yi no ara pɛ.\n11 “Wɔn nsa kaa wɔn apaabɔde no, anyɛ wɔn dɛ. 12 Wɔka kyerɛɛ afuw wura no se, ‘Nnipa a wɔbaa akyiri yi yɛɛ adwuma dɔnhwerew baako pɛ, nso yɛn a yɛyɛɛ adwuma fi anɔpa maa awia hyee yɛn no, woatua yɛne wɔn nyinaa akatua pɛ.’\n13 ”Obuaa wɔn mu baako se, ‘Damfo, menyɛɛ wo bɔne biara. Me ne wo anni ano se, metua wo da koro adwuma so akatua anaa? 14 Fa sika a wo nsa aka no, na kɔ. Efi me pɛ mu na meretua wɔn a wɔbaa kan ne wɔn a wɔbaa akyiri yi no nyinaa ka pɛ. 15 Mmara bi siw me ho kwan sɛ mede me sika yɛ nea mepɛ? Anaasɛ, m’ayamye nti na w’ani abere yi?”\n16 Asɛm a Yesu ka de wiei ne sɛ, “Saa ara na wɔn a wodi akyiri no bedi kan, na wɔn a wodi kan no nso bedi akyiri.”\nYesu hyɛ ne wu ho nkɔm bio\n17 Yesu siim sɛ ɔrekɔ Yerusalem no, ɔde n’asuafo no kaa ne ho. 18 Wɔrekɔ no, ɔtwee n’asuafo no gyinaa nkyɛn baabi ka kyerɛɛ wɔn se, Yɛrekɔ Yerusalem. Wobeyi me ama asɔfo mpanyin ne kyerɛwsɛm no akyerɛkyerɛfo, na wɔabu me kumfɔ. 19 Wɔde me bɛhyɛ Roma aban nsa, na wɔadi me ho fɛw, abɔ me asennua mu, na ne nnansa so no, mɛsɔre afi awufo mu.”\n20 Sebedeo mma Yakobo ne Yohane ne wɔn na baa Yesu nkyɛn. Ɔbea yi de adesrɛde bi bɛtoo Yesu anim.\n21 Yesu bisaa no se, “Dɛn na wopɛ sɛ menyɛ mma wo?” Obuaa no se, “Mepɛ sɛ, sɛ wokɔ w’ahenni mu a, me mma baanu yi mu baako tena wo nifa so, na ɔbaako nso tena wo benkum so.”\n22 Nanso Yesu ka kyerɛɛ no se, “Wunnim nea worebisa no.” Afei, ɔdanee ne ho bisaa Yakobo ne Yohane se, “Mubetumi anom kuruwa a merebɛnom ano no bi anaa?” Wobuaa no se, “Yebetumi!”\n23 Yesu ka kyerɛɛ wɔn se, “Me kuruwa ano de, mubetumi anom, nanso, minni tumi sɛ miyi wɔn a wɔbɛtena me nifa anaa me benkum so. Saa afa no wɔ hɔ ma wɔn a m’agya ayi wɔn no.”\n24 Asuafo du a aka no tee nea Yakobo ne Yohane akobisa no, wɔn bo fuwii.\n25 Yesu frɛɛ wɔn nyinaa ka kyerɛɛ wɔn se, “Munim sɛ ahene ne atumfo di wɔn a wɔhyɛ wɔn ase no so. Saa ara nso na wɔn a wodi wɔn so no nso, di afoforo so. 26 Nanso, mo de, ɛnte saa wɔ mo mu. Mmom, obiara a ɔpɛ sɛ ɔyɛ kɛse wɔ mo mu no, ɛsɛ sɛ ɔyɛ mo somfo. 27 Na sɛ obi pɛ sɛ ɔyɛ ne nuanom so panyin a, ɛsɛ sɛ ɔsom wɔn sɛ akoa. 28 Monhwɛ me, na munsua me. Me a meyɛ Agyenkwa no, mamma sɛ wɔnsom me, na mmom, mebɛsomee, na mede me kra ato hɔ ama nnipa bebree.”\n29 Yesu ne n’asuafo fi Yeriko rekɔ no, nnipadɔm tu dii wɔn akyi.\n30 Wɔrekɔ no, wɔkɔfaa baabi a anifuraefo baanu bi tetee. Anifuraefo yi tee sɛ Yesu retwam no, wɔteɛteɛɛm se, “Awurade, Dawid Ba, hu yɛn mmɔbɔ!”\n31 Nnipadɔm a wodi Yesu akyi no teɛteɛɛ wɔn se wommua wɔn ano. Nanso anifuraefo no kɔɔ so teɛteɛɛm se, “Awurade, Dawid Ba, hu yɛn mmɔbɔ!”\n32 Yesu duu nea wɔtetee hɔ no, ogyina bisaa wɔn se, “Dɛn na mopɛ sɛ meyɛ ma mo?”\n33 Wɔka kyerɛɛ no se, “Awurade, yɛpɛ sɛ yehu ade!”\n34 Anifuraefo no yɛɛ Yesu mmɔbɔ. Ɔde ne nsa kekaa wɔn ani, na prɛko pɛ, wohuu ade, na wodii n’akyi.


Nnwom 44 NA-TWI - Ogye ho mpaebɔ - Yɛate wɔ yɛn - Bible Gateway\nNnwom 43Nnwom 45\nNnwom 44 Nkwa Asem (NA-TWI)\n44 Yɛate wɔ yɛn ankasa yɛn asom, O Onyankopɔn. Yɛn nenanom aka ho asɛm akyerɛ yɛn; nneɛma akɛse a woyɛe wɔn bere so no nyinaa, wɔaka akyerɛ yɛn; saa tete mmere no: 2 sɛnea wopamoo abosonsomfo na wobɔɔ wo nkurɔfo atenase wɔ wɔn asase so no, sɛnea wotwee aman foforo aso, na womaa wo de nyaa nkɔso no. 3 Wo nkurɔfo amfa wɔn nkrante na edii asase no so. Ɛnyɛ wɔn tumi so na wɔnam dii so. Wo tumi ne w’ahoɔden, ɔka a wokae se wobɛba hɔ no na ɛdaa ɔdɔ a wodɔ wɔn no adi.


Wɔkamfoo Greenlandic Watchtower No Wɔ TV Do\nKENKAN WƆ Afrikaans Albanian Armenian Azerbaijani Azerbaijani (Cyrillic) Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Croatian Czech Danish Dutch English (Borɔfo) Estonian Finnish French Georgian German Greek Greenlandic Haitian Creole Hungarian Iloko Indonesian Italian Japanese Kinyarwanda Korean Lithuanian Malagasy Malay Mfantse Nahuatl (Central) Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tahitian Tarascan Totonac Tsonga Turkish Tzeltal Tzotzil Ukrainian Uzbek Valencian Xhosa Zapotec (Lachiguiri) Zulu\nObodur January 2013 mu no, nna woetsintsim The Watchtower no mfe 40 wɔ Greenlandic kasa mu. Greenlandic no yɛ Inuit kasa a nyimpa 57,000 pɛ na wɔkã.\nJehovah Adasefo bɛyɛ 150 pɛ na wɔwɔ Greenland, naaso wɔakyekyɛ Greenlandic Watchtower no dodow 2,300. Iyi kyerɛ dɛ, hɔn a wɔkenkan Watchtower no, (wɔ Greenlandic kasa mu no, wɔfrɛ Watchtower no Napasuliaq Alapernaarsuiffik) hɔn mu pii nnyɛ Jehovah Adasefo.\nAber a wobisabisaa nyia ɔhwɛ hɛn kasa asekyerɛ edwuma do wɔ Nuuk kurow mu no nsɛm wɔ TV do no, ɔkãa dɛ: “Greenlandfo no mu pii enyi gye Bible no ho, na ɔno ntsi na wɔkenkan Napasuliaq Alapernaarsuiffik no.”\nAber a nyia obisabisa nsɛm no bisaa Greenlandic kasa asekyerɛfo no mu kor dza n’enyi gye ho wɔ magazine no ho no, oyii ano dɛ: “Mankasa menya magazine no a mekenkan no do mfaso. Dɛ nhwɛdo no, ɔkyerɛɛ me mbrɛ mubotum atsena ase ma meenya apɔwmudzen pa. Nna mehyew paa, ɔmmfa ho dɛ minyim dɛ obotum epira m’apɔwmudzen no. Naaso Bible no kã kyerɛ hɛn dɛ, sɛ yɛpɛ dɛ yenya apɔwmudzen pa dze a, ɔsɛ dɛ yɛma hɛn nyimpadua no ho tsew.”\nWɔkãe wɔ TV do dwumadzi no mu dɛ, Jehovah Adasefo akã asɛmpa no wɔ Greenland ofitsi afe 1954 hɔ beebi, na woetsintsim mbuukuu nye nwomaba ahorow so wɔ Greenlandic kasa mu. Danish nye Greenlandic kasa asekyerɛ edwuma no nyinara, etuhoakyɛfo na wɔyɛ, na wɔdze ayɛ hɔn botae aber nyina dɛ wɔbɛma Greenlandic kasa a wɔakyerɛ ase no ayɛ dɛ mbrɛ wɔkã no na ɔyɛ dɛw so.\nOnyimpa bi a wɔayɛ Ɔdasefo akyɛr wɔ Greenland no kãa dɛ: “Medze mfe 25 akã asɛmpa no wɔ Greenlandfo no mu, na meebohu mfaso a ɔwɔ do dɛ yebenya hɛn nwoma ahorow no wɔ hɔn kasaa mu no. Yɛwɔ nkorɔfo bi tsetse ekyikyir beebi, a hɛmba nkotsee na yebotum dze akɔ hɔn nkyɛn abosoom kakraabi wɔ afe no mu. Na osiandɛ hɔn enyi gye ho dɛ wɔbɛkenkan hɛn magazine ahorow no ntsi, sɛ mber nndur dɛ yɛbɔkɔ kurow mu hɔ mpo a, yetum mona hɔn nkrataa nye nwoma ahorow.”\nOfitsi January 2013 mu no, yetsintsim Watchtower a yɛdze ma amamfo nye dza adzesua nsɛm wɔ mu no nyinara wɔ Greenlandic kasa mu. Wɔ jw.org wɛbsaet yi do no, sɛ ekɔ “Nwoma Nye Dza Ɔkã Ho” ɔfã no a, ibotum apaw magazine ahorow yi wɔ Greenlandic kasa mu na aaklek “Hwehwɛ” no do.


The Bible Students Use Radio in Canada | Tete Wɔ Bi Ka\nBERE a George Naish hui sɛ nnua bi sum ɔdan bi a wɔkora akode wom mu wɔ Saskatoon, Saskatchewan, Canada no, obisae sɛ, “Nnua yi sum ha reyɛ dɛn?” Wɔka kyerɛɛ no sɛ wɔde saa nnua no sisii abantenten de dii nkitaho wɔ Wiase Ko I no mu. Onua Naish kae sɛ: “Mihu sɛ yebetumi de saa nnua no asisi abantenten de ayɛ radio adwuma. Eyi ne bere a edi kan a yenyaa adwene sɛ yɛn ankasa benya radio adwumayɛbea de aka asɛmpa no.” Afe biako akyi wɔ 1924 mu no, CHUC radio adwumayɛbea no fii ase yɛɛ adwuma. Eyi ka radio adwumayɛbea a wodii kan nyae wɔ Canada a na wɔde ka ɔsom ho nsɛm no ho.\n(1) Radio adwumayɛbea wɔ Edmonton, Alberta (2) Onua bi rekyinkyim radio afiri wɔ Toronto, Ontario\nCanada kɛse ne Europa nyinaa reyɛ ayɛ pɛ, enti na ɛfata sɛ yedi adanse wɔ radio so wɔ hɔ. Ná Florence Johnson yɛ adwuma wɔ radio adwumayɛbea a ɛwɔ Saskatoon no. Ɔkae sɛ: “Radio aboa paa ma nnipa pii a anka yɛrentumi nkɔ wɔn nkyɛn no ate asɛmpa no. Saa bere no na radio bae nkyɛe, enti na obiara pɛ sɛ otie dwumadi a ɛwɔ so.” Eduu afe 1926 no, na Bible Asuafo (a ɛnnɛ wɔfrɛ wɔn Yehowa Adansefo) no anya wɔn ankasa radio adwumayɛbea wɔ nkuropɔn anan mu wɔ Canada. *\nCHUC adwumayɛbea wɔ Saskatoon, Saskatchewan\nFa no sɛ na wowɔ hɔ na wukyim wo radio too radio adwumayɛbea yi biako so, asɛm bɛn na anka wobɛte? Ná anuanom a wofi asafo ahorow mu taa to dwom de sanku gyigye ho wɔ radio no so. Na anuanom ma ɔkasa yɛ Bible mu mpɛnsɛmpɛnsɛm nso wɔ so. Ná Amy Jones ka saafo no ho, na ɔkae sɛ: “Sɛ mekɔ asɛnka na mebɔ me din a, nea nkurɔfo taa ka ne sɛ, ‘Aah, yɛtaa te wo nne wɔ radio so.’”\n‘Atiefo frɛe araa ma na yennya yɛn ho twabere mpo’\nBible Asuafo a na wɔwɔ Halifax, Nova Scotia, de radio so dwumadi foforo bi bae—na wɔma atiefo frɛ bisa Bible mu nsɛm. Onua biako kyerɛwee sɛ: “Ná nkurɔfo tie paa. Na ɛtɔ bere bi mpo a, atiefo frɛ araa ma yennya yɛn ho twabere mpo.”\nNá ebinom ani gye Bible Asuafo no nsɛm ho, na na afoforo nso ani nnye ho; saa na ɛtoo ɔsomafo Paulo nso. (Aso. 17:1-5) Ná Hector Marshall ka wɔn a wɔn ani gye asɛm no ho no ho. Bere bi ɔtee sɛ Bible Asuafo reka Studies in the Scriptures nhoma no ho asɛm wɔ radio so, na ɔkae sɛ wɔmfa po asia mmrɛ no. Akyiri yi ɔkyerɛwee sɛ: “Ná m’adwene nyinaa ne sɛ mede nhoma no bɛkyerɛkyerɛ mmofra wɔ asɔre.” Nanso bere a Hector kenkan Po I wiei no, ɔyɛɛ n’adwene sɛ obegyae n’asɔre. Efi saa bere no, ɔbɛyɛɛ ɔsɛmpakafo a ɔyɛ hyew, na ɔsom Yehowa kosii sɛ owui wɔ afe 1998 mu. Bere bi wɔmaa ɔkasa bi a wɔato din, “Ahenni no, Wiase Anidaso” wɔ radio so. Adekyee no, Colonel J. A. MacDonald ne onua bi bɔɔ nkɔmmɔ wɔ Nova Scotia apuei fam. Ɔka kyerɛɛ onua no sɛ: “Nnɛra, nnipa a yɛwɔ Cape Breton Supɔw no so tee asɛm bi a ɛyɛ dɛ sen nea yɛate biara wɔ ha.”\nNanso asɔfo no de, asɛm no hyɛɛ wɔn abufuw. Katolekfo bi a wɔwɔ Halifax kae sɛ wɔbɛsɛe radio adwumayɛbea a Bible Asuafo ka wɔn nsɛm wɔ hɔ no. Asɔfo no tutuu nsɛm guu aban no asom, enti afe 1928 no aban no de too gua sɛ, sɛ tumi krataa a Bible Asuafo no de yɛ radio adwuma no wu a, wɔremma wɔn foforo. Anuanom tee asɛm no, wotintim krataa bi a wɔato din sɛ Who Owns the Air? (Hena na Mframa Yɛ ne De?) Wɔde krataa no kyerɛe sɛ nea aban no reyɛ no nyɛ ne kwan so. Eyi ampusuw aban no; wɔamma Bible Asuafo no tumi krataa foforo.\nSo eyi maa Yehowa asomfo kakra a na wɔwɔ Canada no abam bui? Isabel Wainwright kae sɛ: “Mfiase no de na ɛte sɛnea yɛn tamfo no de krado ato yɛn ano. Nanso na minim sɛ, sɛ Yehowa pɛ sɛ yɛkɔ so di adanse wɔ radio so a, anka obetumi de ne ho agye asɛm no mu ntɛm. Esiane sɛ wanyɛ saa nti, ebia nea ɛkyerɛ ne sɛ ɔpɛ sɛ yɛfa ɔkwan a etu mpɔn so ka Ahenni ho asɛmpa no.” Bible Asuafo a wɔwɔ Canada no amfa wɔn adwene nyinaa ansi radio so, mmom wofii ase sɛ wɔbɛkɔ nkurɔfo afie akodi wɔn adanse. Nanso bere a na radio adwuma no gyina mu no, ɛboae paa ma yɛkaa asɛm a na ‘ɛyɛ dɛ sen asɛm biara.’—Tete wɔ bi ka, Canada.\n^ nky. 4 Ná anuanom a wɔwɔ Canada tua sika ma radio adwumayɛbea afoforo nso de ka asɛmpa no wɔ so.


Bible Mu Nsɛm Abran wɔ Asase So - Yehowa Adansefo Intanɛt Dwumadibea\nSƐ OBI nam reba wo nkyɛn na ne tenten pem ɔdan atifi a, anka dɛn na wubesusuw? Saa nipa no bɛyɛ ɔbran ankasa! Bere bi a atwam no na abran wɔ asase so ankasa. Bible kyerɛ sɛ na wɔn agyanom yɛ abɔfo a wofi soro. Na ɛbɛyɛ dɛn na aba saa?\nKae sɛ na ɔbɔfo bɔne Satan gu so redi nsɛmmɔne. Na ɔrebɔ mmɔden mpo sɛ ɔbɛma Onyankopɔn abɔfo ayɛ bɔne. Bere bi akyi no abɔfo yi mu binom fii ase tiee Satan. Wogyaee adwuma a Onyankopɔn wɔ ma wɔn ɔsoro no. Wɔbaa asase so bɛyɛɛ wɔn ho te sɛ nnipa. Wunim nea enti?\nBible se nea enti ne sɛ Onyankopɔn mma yi huu mmea a wɔn ho yɛ fɛ wɔ asase so na wɔpɛe sɛ wɔne wɔn bɛtra. Enti wɔbaa asase so bɛwarewaree wɔn. Bible se eyi yɛ bɔne efisɛ Onyankopɔn yɛɛ abɔfo ma wɔatra ɔsoro.\nBere a abɔfo no ne wɔn yerenom wowoe no, na ɛsono saa mmofra yi. Mfiase no ebia na wɔnyɛ soronko pii. Nanso wɔkɔɔ so nyin bɛyɛɛ akɛse, na wonyaa ahoɔden kɛse, kosi sɛ wɔbɛyɛɛ abran.\nNá nnipa bran yi nye. Na esiane sɛ na wɔyɛ akɛse na wɔwɔ ahoɔden nti, wɔhaw nkurɔfo. Wɔbɔɔ mmɔden sɛ wɔbɛma obiara adi nsɛmmɔne te sɛ wɔn.\nNa Henok awu, nanso na onipa biako wɔ asase so a oye. Na wɔfrɛ saa nipa yi Noa. Ɔyɛɛ nea Onyankopɔn pɛ sɛ ɔyɛ bere nyinaa.\nDa koro Onyankopɔn ka kyerɛɛ Noa sɛ bere adu sɛ ɔsɛe nnipa abɔnefo nyinaa. Nanso na Onyankopɔn begye Noa, ne fifo, ne mmoa no pii nkwa. Ma yɛnhwɛ sɛnea Onyankopɔn yɛɛ eyi.\nBere a Onyankopɔn abɔfo no bi tiee Satan no, dɛn na ɛbae?\nƐyɛɛ dɛn na abɔfo no bi gyaee adwuma a na wɔyɛ wɔ soro no baa asase so?\nAdɛn nti na ɛyɛ bɔne sɛ abɔfo no baa asase so bɛyɛɛ wɔn ho te sɛ nnipa?\nDɛn na ɛmaa abɔfo mma no yɛɛ soronko?\nSɛnea wutumi hu wɔ mfonini no mu no, dɛn na abɔfo mma no yɛe bere a wɔbɛyɛɛ abran no?\nHenok wu akyi no, onipa pa bɛn na ɔtraa asase so, na adɛn nti na Onyankopɔn pɛɛ n’asɛm?\nKenkan Genesis 6:1-8.\nDɛn na Genesis 6:6 da no adi fa sɛnea yɛn abrabɔ betumi ama Yehowa ani gye anaa ne werɛ ahow ho? (Dw. 78:40, 41; Mmeb. 27:11)\nKenkan Yuda 6.\nƆkwan bɛn so na abɔfo a “wɔankora wɔn panyinni” wɔ Noa bere so no ma yehu sɛ ehia sɛ yɛyɛ ahwɛyiye nnɛ? (1 Kor. 3:5-9; 2 Pet. 2:4, 9, 10)


Psaltaren 86 SVL - Nnwom 86 NA-TWI | Biblica América Latina\nPsaltaren 86 SVL - Nnwom 86 NA-TWI\n1Tie me, Awurade, na gye me so efisɛ, minni ɔboafo na meyɛ mmerɛw.\n2 Gye me fi owu mu efisɛ, migye wo di. Gye me nkwa efisɛ, meyɛ ɔsomfo na mewɔ wo mu gyidi. 3 Woyɛ me Nyankopɔn, enti hu me mmɔbɔ. Mebɔ wo mpae daa nyinaa. 4 Ma wo somfo ani nnye, O Awurade, efisɛ me mpaebɔ kɔ wo nkyɛn. 5 Woyɛ yɛn adɔe na wode yɛn bɔne kyɛ, na wɔn a wɔbɔ wo mpae no nso, woma wɔn ɔdɔ a ɛnsa da.\n6 Awurade, tie me mpaebɔ; tie me sufrɛ na boa me. 7 Mefrɛ wo hiada mu efisɛ, wugye me mpaebɔ so.\n8 Onyame bi nni hɔ a ɔte sɛ wo, O Awurade, obiara ntumi nyɛɛ nea woayɛ. 9 Aman a woakyekyere nyinaa bɛba abɛkotow wo; wɔbɛkamfo wo kɛseyɛ. 10 Woyɛ otumfoɔ a woyɛ nneɛma akɛse. Wo nko ne Onyankopɔn.\n11 Awurade, kyerɛ me nea wopɛ sɛ meyɛ na medi so nkoware mu. Kyerɛ me na memfa m’adagyew nsom wo. 12 Mede me koma nyinaa bɛkamfo wo, O Awurade me Nyankopɔn. Mɛda wo kɛseyɛ no adi daa daa. 13 Dɔ a wodɔ me daa no so. Woagye me afi damoa ankasa mu.\n14 Ahantanfo reba abɛyɛ me dɔm, O Onyankopɔn; atirimɔdenfo kuw pɛ sɛ wokum me; wɔn a wommu wo no. 15 Nanso wo, O Awurade, yɛ mmɔborɔhunufo ne ɔdɔ Nyankopɔn. Daa, wowɔ boasetɔ wɔ ayamye, na woyɛ ɔnokwafo nso. 16 Dan w’ani bra me so na hu me mmɔbɔ. Hyɛ me den na gye me nkwa, efisɛ, mesom wo sɛnea me na yɛe no. 17 Da papa a wuyi no adi kyerɛ me, Awurade; wɔn a wɔtan me no, sɛ wohu sɛ wokyekye me werɛ boa me a, wɔn ani bewu.\nNA-TWI : Nnwom 86


Mongolia Nsrahwɛ | Nsase ne Nnipa\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Zulu\nƆSAHENE kokodurufo bi a ɔde Genghis Khan na ɔkyekyee Mongol Ahemman no wɔ Kristo wu akyi bɛyɛ mfe 1,200. Ná Mongol Ahemman no sõ, nanso ɛnnɛ ne fã bi pɛ na aka a wɔfrɛ no Mongolia, na ɛhyɛ Russia ne China ntam. Yɛreka aman a wɔn asase so na emu nnipa sua a, Mongolia ka ho.\nMongolia asase no fã bi yɛ ɛsrɛ a ɛda hɔ yantam. Baabi nso yɛ mmepɔwmmepɔw ne nsuo nsuo. Gobi Anhweatam no da ɔman no anafo fam. Ɛhɔ agye din paa, efisɛ nkurɔfo kɔ hɔ kɔhwɛ dinosaur nnompe. Mongoliafo frɛ wɔn man no “Owia Asase.” Edin yi fata no efisɛ anyɛ yie koraa no afe mu no nyinaa, owia tumi bɔ nnafua mmaako mmaako 250 ma ewim te nwann!\nMongolia yɛ baabi a sɛ owia sɔ mu sɛ ɛrebɔ a ɛnyɛ agorɔ, na awɔ nso ba a, ɛkyɛn frigye mu. Wokyɛ Mongoliafo mu mmiɛnsa a, emu baako yɛn mmoa, enti wɔtaa di atutena. Wɔsɔre anɔpa paa kɔkyĩ nnwan, nantwi, yoma, ne pɔnkɔ nufosuo. Nufosuo mpa Mongoliafo aduane mu. Ɛnam a wɔpɛ paa ne dwanam.\nNufusuo a akyen (aaruul); wɔahata wɔ awia mu\nMongoliafo pɛ ahɔhoyɛ paa. Daa na wɔabue wɔn apon ato hɔ, na sɛ ɔkɔm de ɔhɔhoɔ bi a, ɔtumi man fa hɔ kɔpɛ biribi di gye n’ahome. Wɔnya ɔhɔhoɔ a, wɔtaa yɛ tii de nkyene kakra tom ma no.\nWokɔ Mongolia a, Buddhasom agye ntini wɔ hɔ. Afei wobɛhu shamansom, Nkramosom, ne Kristo som nso wɔ hɔ. Nanso nnipa pii nkɔ asɔre biara. Yehowa Adansefo bɛboro 350 na wɔwɔ Mongolia, na wɔne nnipa bɛboro 770 sua Bible.\nWɔtaa de yoma fa nneɛma wɔ awɔ bere mu mpo\nEmu nnipa dodow: 2,713,000\nKasa titiriw: Mongolia kasa, Russia kasa, ne Turkic kasa\nNneɛma a wɔkɔtɔn wɔ amannɔne: Kɔbere, biriw (coal), sika kɔkɔɔ, ne nnwan nwi


KENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nObiara nni hɔ a ɔwɔ Yesu mfonini ankasa. Wannyina hɔ sɛ obi ntwa no mfonini anaa ɔnyɛ ne ho adwini da. Nanso mfe bebree ni, mfoniniyɛfo pii ayɛ ne ho mfonini.\nNokwasɛm ne sɛ, mfoniniyɛfo no biara nni hɔ a onim sɛnea na Yesu te ankasa. Mpɛn pii no, amammerɛ, ɔsom mu gyidi, ne mfonini no wuranom na ɛkyerɛ sɛnea Yesu mfonini no bɛyɛ. Nanso, wɔn mfonini no betumi ama nkurɔfo anya adwene bi wɔ Yesu ne ne nkyerɛkyerɛ ho.\nMfonini ahorow no bi wɔ hɔ a, wɔma Yesu yɛ sɛ obi a ɔyɛ mmerɛw, ne ti nhwi yɛ tenten, wagyaw abɔgyesɛ kakraa bi, na wayɛ mmɔbɔmmɔbɔ. Ebinom nso de, wɔyɛ Yesu ho mfonini te sɛ ɔbɔfo bi a wɔde hann atwa ne ti ho kanko, anaa obi a ɔtew ne ho fi nnipa mu. Sɛnea wɔyɛ Yesu ho mfonini no, saa na ɔte ampa? Yɛbɛyɛ dɛn ahu nokwasɛm a ɛwom? Ade baako a ɛbɛboa ne sɛ, yɛbɛhwɛ Bible mu nsɛm bi a ebetumi ama yɛahu sɛnea na ebia Yesu te. Ɛno nso betumi aboa yɛn ama yɛanya ne ho adwene a ɛfata.\n“WUSIESIEE NIPADUA MAA ME”\nEbetumi aba sɛ Yesu kaa saa nsɛm no wɔ mpaebɔ mu bere a ɔbɔɔ asu no. (Hebrifo 10:5; Mateo 3:13-17) Ná saa nipadua no te sɛn? Bɛyɛ mfe 30 ansa na Yesu reka saa asɛm no, ɔbɔfo Gabriel ka kyerɛɛ Maria sɛ: “Wobɛfa yafunu na woawo ɔbabarima, . . . Onyankopɔn Ba.” (Luka 1:31, 35) Enti na Yesu yɛ onipa a ɔyɛ pɛ te sɛ nea na Adam te bere a wɔbɔɔ no no. (Luka 3:38; 1 Korintofo 15:45) Ɛbɛyɛ sɛ na Yesu yɛ ɔbarima a odi mu, na ebetumi aba sɛ ɔkwan bi so no, na ɔsɛ ne maame Maria a ɔyɛ Yudani no.\nNá Yesu wɔ abɔgyesɛ sɛnea na Yudafo amammerɛ te no; ɛno ma wɔdaa nsow wɔ Romafo no ho. Sɛ obi wɔ abɔgyesɛ a, na ɛma onya obu ne nidi; na wonnyaw no tenten basabasa. Akyinnye biara nni ho sɛ, Yesu nyaa bere siesiee n’abɔgyesɛ, na ɔma wotwitwaa ne ti nhwi so kama. Nnipa a na wɔayi wɔn asi hɔ sɛ Nasirifo nko ara na na wontwitwa wɔn ti nhwi. Wɔn mu bi ne Samson.—Numeri 6:5; Atemmufo 13:5.\nYesu de ne mfe 30 no mu dodow no ara yɛɛ duadwumfo adwuma. Mfiri a nnɛ yɛwɔ no, na onni bi. (Marko 6:3) Enti ebetumi aba sɛ, na ɔyɛ ɔbarima a osi pi si ta. Bere a ofii ne som adwuma ase no, ɔno nko ara ‘pam wɔn a wɔde nguan ne anantwi aba asɔrefie hɔ no nyinaa, na ohwiee sikasesafo no sika gui na ɔkaa wɔn apon butubutuwii.’ (Yohane 2:14-17) Obi a ɔwɔ ahoɔden ne tumi na obetumi ayɛ biribi a ɛte saa. Nipadua a Onyankopɔn siesie maa Yesu no, ɛno na ɔde yɛɛ adwuma a Onyankopɔn de hyɛɛ ne nsa no. Yesu kaa sɛ: “Ɛsɛ sɛ mekɔ nkurow foforo mu nso kɔka Onyankopɔn ahenni ho asɛmpa no, efisɛ eyi nti na wɔsomaa me.” (Luka 4:43) Ná egye ahoɔden soronko na obi atumi anantew afa Palestina kurow no nyinaa mu aka asɛmpa.\n“MOMMRA ME NKYƐN, . . . MƐMA MO HO ADWO MO”\nEbetumi aba sɛ sɛnea na Yesu anim yɛ sereserew na ɔpɛ nnipa nti, ɛmaa nnipa a ‘wɔabrɛ na wɔde nnesoa asoa’ wɔn no tumi bɛn no. (Mateo 11:28-30) Yesu hyɛɛ bɔ sɛ ɔbɛma wɔn a wɔpɛ sɛ wotie n’asɛm no ho adwo wɔn. Wohwɛ sɛnea na Yesu pɛ nnipa na ɔwɔ ayamye no a, ɛfoaa so sɛ obedi ne bɔhyɛ so. Ná mmofra mpo pɛ sɛ wɔba Yesu nkyɛn, efisɛ Bible ka sɛ: “Ɔbam mmofra no.”—Marko 10:13-16.\nƐwom sɛ Yesu faa ɔyaw mu ansa na ɔrewu de, nanso na ɔnyɛ nipa mmɔbɔmmɔbɔ bi. Ɛho nhwɛso ne sɛ, bere a ɔkɔɔ ayeforohyia bi ase wɔ Kana no, ɔyɛɛ biribi de boae; ɔdanee nsu yɛɛ no nsã. (Yohane 2:1-11) Apontow afoforo ase nso, ɔkyerɛɛ nnipa no asuade bi a wɔn werɛ remfi da.—Mateo 9:9-13; Yohane 12:1-8.\nNea ɛsen ne nyinaa no, Yesu kyerɛkyerɛɛ wɔ ɔkwan bi so a ɛmaa obiara a otiee no no nyaa daa nkwa ho anidaso a ɛyɛ anigye no. (Yohane 11:25, 26; 17:3) Bere a Yesu asuafo no mu 70 bɛkaa osuahu ahorow a wonyaa wɔ asɛnka mu no, ɔkaa sɛ: “Munni ahurusi efisɛ wɔakyerɛw mo din wɔ soro,” afei “anigye hyɛɛ no mã.”—Luka 10:20, 21.\n“MO DE, ƐNSƐ SƐ MOYƐ SAA”\nNyamesom akannifo a na wɔwɔ Yesu bere so no faa akwan bi so twee adwene baa wɔn ho so, na wodii tumi wɔ nkurɔfo so. (Numeri 15:38-40; Mateo 23:5-7) Ná Yesu nte sɛ wɔn. Ɔhyɛɛ n’asomafo no sɛ ɛnsɛ sɛ ‘wodi nkurɔfo so bakoma.’ (Luka 22:25, 26) Nokwasɛm ne sɛ, Yesu bɔɔ kɔkɔ sɛ: “Monhwɛ yiye wɔ akyerɛwfo a wɔpɛ sɛ wɔhyɛ ntade atenten kyinkyin, na wɔpɛ gua so nkyia” no ho.—Marko 12:38.\nNá Yesu te sɛ onipa biara. Bere bi mpo de, bere a na ɔne nnipadɔm bi wɔ hɔ no, ebinom anhu sɛ ɛyɛ ɔno. (Yohane 7:10, 11) Sɛ na Yesu ne n’asomafo anokwafo 11 no mpo gyina hɔ a, worenhu sɛ ɔyɛ onipa soronko biara. Bere a na Yuda rebeyi Yesu ama no, na wadi kan ama nnipadɔm no “sɛnkyerɛnne bi dedaw” sɛ obefew Yesu ano na ama wɔahu no.—Marko 14:44, 45.\nƐyɛ nokware, ɛnyɛ biribiara na yenim fa Yesu ho. Nanso yɛabehu sɛ, sɛnea nkurɔfo yɛ ne ho mfonini no, ɛnyɛ saa na ɔte. Biribi wɔ hɔ a ɛho hia sen sɛnea na ɔte ankasa. Ɛno ne adwene a yɛwɔ wɔ ne ho seesei.\n“AKA BERE TIAA BI NA WIASE NHU ME BIO”\nƐda a Yesu kaa saa asɛm no, saa da no ara na owui ma wosiee no. (Yohane 14:19) Ɔde ne nkwa mae sɛ ‘agyede de gyee nnipa bebree.’ (Mateo 20:28) Da a ɛto so mmiɛnsa no, Onyankopɔn nyanee no ma “ɔtenaa ase honhom mu,” na ‘ɔmaa no hokwan sɛ onyi ne ho adi nkyerɛ’ n’asuafo no bi. (1 Petro 3:18; Asomafo Nnwuma 10:40) Bere a Yesu yii ne ho adi kyerɛɛ n’asuafo no, na ɔte sɛn? Ebetumi aba sɛ na ɔnte sɛ sɛnea na ɔte kan no. Efisɛ n’asuafo a na wɔbɛn no paa mpo anhu no ntɛm ara. Maria Magdalene adwene yɛɛ no sɛ Yesu yɛ turom hwɛfo. Asuafo mmienu a na wɔnam kwan so rekɔ Emaus nso, wosusuwii sɛ ɔyɛ ɔhɔho.—Luka 24:13-18; Yohane 20:1, 14, 15.\nƐnnɛ, sɛn na ɛsɛ sɛ yehu Yesu? Bere a Yesu wui bɛboro mfe 60 akyi no, Yohane a ɔyɛ ɔsomafo a ɔdɔ no yiye paa no nyaa Yesu ho anisoadehu ahorow bi. Yohane anhu sɛ wɔabɔ Yesu mmeamudua mu. Mmom no, ohuu “ahene mu Hene ne awuranom mu Awurade,” Onyankopɔn Ahenni no so Hene no. Ɛrenkyɛ Yesu bedi Onyankopɔn atamfo nyinaa so nkonim. Abɔfo bɔne oo, nnipa abɔnefo oo, obedi wɔn so nkonim na ɔde daa nhyira abrɛ adesamma.—Adiyisɛm 19:16; 21:3, 4.


Mateo 20:20-34 NA-TWI | Biblica\nMateo 20:20-34 NA-TWI\nSebedeo mma Yakobo ne Yohane ne wɔn na baa Yesu nkyɛn. Ɔbea yi de adesrɛde bi bɛtoo Yesu anim.\nYesu bisaa no se, “Dɛn na wopɛ sɛ menyɛ mma wo?” Obuaa no se, “Mepɛ sɛ, sɛ wokɔ w’ahenni mu a, me mma baanu yi mu baako tena wo nifa so, na ɔbaako nso tena wo benkum so.”\nNanso Yesu ka kyerɛɛ no se, “Wunnim nea worebisa no.” Afei, ɔdanee ne ho bisaa Yakobo ne Yohane se, “Mubetumi anom kuruwa a merebɛnom ano no bi anaa?” Wobuaa no se, “Yebetumi!”\nYesu ka kyerɛɛ wɔn se, “Me kuruwa ano de, mubetumi anom, nanso, minni tumi sɛ miyi wɔn a wɔbɛtena me nifa anaa me benkum so. Saa afa no wɔ hɔ ma wɔn a m’agya ayi wɔn no.”\nAsuafo du a aka no tee nea Yakobo ne Yohane akobisa no, wɔn bo fuwii.\nYesu frɛɛ wɔn nyinaa ka kyerɛɛ wɔn se, “Munim sɛ ahene ne atumfo di wɔn a wɔhyɛ wɔn ase no so. Saa ara nso na wɔn a wodi wɔn so no nso, di afoforo so. Nanso, mo de, ɛnte saa wɔ mo mu. Mmom, obiara a ɔpɛ sɛ ɔyɛ kɛse wɔ mo mu no, ɛsɛ sɛ ɔyɛ mo somfo. Na sɛ obi pɛ sɛ ɔyɛ ne nuanom so panyin a, ɛsɛ sɛ ɔsom wɔn sɛ akoa. Monhwɛ me, na munsua me. Me a meyɛ Agyenkwa no, mamma sɛ wɔnsom me, na mmom, mebɛsomee, na mede me kra ato hɔ ama nnipa bebree.”\nYesu ne n’asuafo fi Yeriko rekɔ no, nnipadɔm tu dii wɔn akyi.\nWɔrekɔ no, wɔkɔfaa baabi a anifuraefo baanu bi tetee. Anifuraefo yi tee sɛ Yesu retwam no, wɔteɛteɛɛm se, “Awurade, Dawid Ba, hu yɛn mmɔbɔ!”\nNnipadɔm a wodi Yesu akyi no teɛteɛɛ wɔn se wommua wɔn ano. Nanso anifuraefo no kɔɔ so teɛteɛɛm se, “Awurade, Dawid Ba, hu yɛn mmɔbɔ!”\nYesu duu nea wɔtetee hɔ no, ogyina bisaa wɔn se, “Dɛn na mopɛ sɛ meyɛ ma mo?”\nWɔka kyerɛɛ no se, “Awurade, yɛpɛ sɛ yehu ade!”\nAnifuraefo no yɛɛ Yesu mmɔbɔ. Ɔde ne nsa kekaa wɔn ani, na prɛko pɛ, wohuu ade, na wodii n’akyi.\nRead More of Mateo 20


5 Mose 9 AKCB - Matteus 9 LB\nIsrael Nkonimdi Fi Onyankopɔn Adom\n1Israel, muntie: Morekotwa Yordan na moawura mu akogye aman a ɛsoso na wɔwɔ ahoɔden kyɛn mo na wɔwɔ nkuropɔn akɛse wɔ mu na wɔn afasu kɔka sorosoro no, agyapade. 2Nnipa no wɔ ahoɔden na wɔwoware; Anakfo! Moate wɔn nka na moate sɛ wɔka se, “Hena na obetumi ne Anakfo agyina?” 3Nanso merehyɛ mo ase nnɛ sɛ, Awurade, mo Nyankopɔn, na ɔredi mo anim te sɛ ogyaframa a ɛresɛe ade. Ɔbɛsɛe wɔn. Ɔbɛbrɛ wɔn ase wɔ mo anim. Na moapam wɔn na moatɔre wɔn ase ntɛm pa ara sɛnea Awurade hyɛɛ mo bɔ no.\n4Sɛ Awurade, mo Nyankopɔn, tu wɔn gu a, monnka wɔ mo koma mu se, “Esiane yɛn trenee nti na Awurade de saa asase yi ama yɛn.” Dabi, ɛyɛ aman no amumɔyɛsɛm nti na Awurade redi mo anim apam wɔn. 5Ɛnyɛ sɛ moyɛ atreneefo ne nokwafo nti na morekɔfa wɔn asase no; mmom, efi wɔn amumɔyɛ nti, Awurade, mo Nyankopɔn, bɛpam saa aman yi adi mo anim de ahyɛ ntam a wadi kan aka akyerɛ mo agyanom Abraham, Isak ne Yakob no ma. 6Monte ase sɛ, ɛnyɛ sɛ moyɛ atreneefo nti na Awurade, mo Nyankopɔn, de saa asase pa yi rema mo. Moyɛ ɔman a asoɔden ahyɛ mo ma.\nSikakɔkɔɔ Nantwi Ba No\n7Monkae eyi na mommma mo werɛ mmfi sɛnea mohyɛɛ Awurade, mo Nyankopɔn abufuw wɔ sare so hɔ no. Efi bere a mutu fii Misraim besi sɛ muduu ha yi, moakɔ so atew Awurade anim atua. 8Mohyɛɛ Awurade abufuw wɔ Horeb a anka ɔpɛ sɛ ɔsɛe mo. 9Mekɔɔ bepɔw no so sɛ merekogye abo kyerɛwpon a na wɔakyerɛw apam a na Awurade ne mo apam no agu so no, metenaa hɔ nnafua aduanan, mannidi na mannom. 10Awurade de apam a ɛwɔ abo kyerɛwpon a Onyankopɔn ankasa akyerɛw nsɛm a ofi ogya a ɛwɔ bepɔw no so no mu ka kyerɛɛ mo no nyinaa maa me.\n11Na awia ne anadwo adaduanan no baa awiei no, Awurade de abo pon abien a wɔakyerɛw apam no wɔ so no maa me. 12Afei, Awurade ka kyerɛɛ me se, “Sian fi ha ntɛm kɔ, efisɛ nnipa a wudii wɔn anim fi Misraim no adan abɔnefo. Wɔaman afi ahyɛde a memaa wɔn no ho na wɔayɛ ohoni afa.”\n13Na Awurade ka kyerɛɛ me se, “Mahwɛ saa nnipa yi ara ahu sɛ, wɔn aso yɛ den pa ara. 14Ma me kwan na mensɛe na mempepa wɔn din mfi ɔsoro ase. Na menam so mayɛ wʼasefo ɔman kɛse; ɔman a ɛso na ɛwɔ ahoɔden sen sɛnea ɛte nnɛ yi.”\n15Enti misian fii ogya bepɔw no so a na mikura abo apon abien a apam no wɔ so no. 16Mehwɛe no, mihuu sɛ moayɛ bɔne atia Awurade, mo Nyankopɔn; Moagu nantwi ba sɛso honi ama mo ho. Moaman afi Awurade kwan a ɔkyerɛɛ mo sɛ momfa so no so ntɛm. 17Enti memaa ɔbo apon no so kɔɔ soro na metow hwee fam. Mibubuu no wɔ mo anim.\n18Afei, medaa Awurade anim awia ne anadwo adaduanan a manni brodo, annom nsu. Meyɛɛ eyi, efisɛ sɛ moayɛ ade a Awurade kyi nti, moayɛ bɔne na ɛnam so ama ne bo afuw yiye. 19Misuroo Awurade abufuw ne so asotwe, efisɛ na ne bo afuw yiye a obetumi asɛe mo. Nanso, otiee me bio. 20Na Awurade bo fuw Aaron a na anka ɔpɛ sɛ ɔsɛe no. Nanso mebɔɔ mpae maa Aaron nso. 21Mefaa mo bɔne, nantwi ba a moayɛ no, na menan no wɔ gya mu yam no muhumuhu. Metow ne mfutuma no guu asuwa bi a ɛsen fi bepɔw no mu no mu.\n22Mohyɛɛ Awurade abufuw wɔ Tabera, Masa ne Kibrot-Hataawa nso.\n23Kades-Barnea nso, Awurade somaa mo wɔ saa ɔhyɛ yi so se, “Monkɔ soro hɔ nkɔfa asase a mede ama mo no.” Nanso mubuu Awurade, mo Nyankopɔn no, ahyɛde so na moamfa mo ho anto no so antie nʼasɛm. 24Efi bere a mihuu mo no, daa mosɔre tia Awurade.\n25Ɛno nti na bere a Awurade sii nʼadwene pi sɛ ɔbɛsɛe mo no, mekɔdaa nʼanim awia ne anadwo nnafua aduanan no. 26Mebɔɔ mpae srɛɛ Awurade se, “Otumfo Awurade, nsɛe wo man ne wʼagyapade a wode wo kɛseyɛ agye asi hɔ na wode wo nsa a ɛyɛ den ayi wɔn afi Misraim no. 27Yi wʼani fi saa nnipa yi komapirim ne asoɔden ne wɔn bɔne so na kae wo nkoa Abraham, Isak ne Yakob. 28Anyɛ saa a, Misraimfo no bɛka se, ‘Awurade sɛee wɔn, efisɛ wantumi amfa wɔn ankɔ asase a ɔkaa ntam sɛ ɔde bɛma wɔn no so. Anaasɛ nso, wɔbɛka se, ɔsɛee wɔn, efisɛ ɔtan wɔn; ɔde wɔn baa sare so sɛ ɔrekokunkum wɔn.’ 29Nanso wɔyɛ wo nkurɔfo ne wʼagyapade a wonam tumi a ɛso ne wʼabasa a woatrɛw mu so yii wɔn.”\nAKCB : 5 Mose 9


Nnwom 65 NA-TWI - Ayeyi ne aseda - O Onyankopɔn, eye sɛ - Bible Gateway\nNnwom 64Nnwom 66\nNnwom 65 Nkwa Asem (NA-TWI)\n65 O Onyankopɔn, eye sɛ yɛkamfo wo wɔ Sion, na yedi bɔ a yɛhyɛɛ wo no so 2 efisɛ, wutie mpaebɔ. Nnipa a wɔwɔ mmaa nyinaa bɛba wo nkyɛn 3 wɔ wɔn bɔne ho. Yɛn bɔne di yɛn so nkonim, nanso wode kyɛ yɛn. 4 Nhyira nka wɔn a wuyi wɔn ma wɔbɛtena wo Kronkron mu Kronkron hɔ. Nneɛma pa a ɛwɔ wo fi hɔ no bɛsɔ yɛn ani, nhyira a ɛwɔ wo fi kronkron hɔ no. 5 Wonam nkonim a woma yedi so bua yɛn, na woyɛ w’anwonwade de gye yɛn nkwa. Nnipa a wɔwɔ wiase mmaa nyinaa ne wɔn a wɔwɔ ɛpo so akyirikyiri nyinaa de wɔn ho to wo so.


Wuhu Nea Enti a Ehia sɛ Wunya Nkɔso Wɔ Honhom Fam? | Adesua\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Ma w’ani nku baguam akenkan, afotu, ne ɔkyerɛkyerɛ ho.”—1 TIM. 4:13.\nNNWOM: 45, 70\nDɛn na wubetumi ayɛ na ama woanya nkɔso wɔ honhom fam?\nWobɛyɛ dɛn anya nkɔso wɔ honhom fam a wommrɛ pii?\nNsakrae bɛn na woyɛ a ebetumi ama woatu mpɔn wɔ asɛnka adwuma no mu?\n1, 2. (a) Yɛyɛ dɛn hu sɛ Yesaia 60:22 abam wɔ awiei bere yi mu? (b) Dɛn na seesei ɛho abehia wɔ Yehowa ahyehyɛde no fã a ɛwɔ asase so no mu?\nBIBLE ka sɛ: “Nea ɔyɛ ketewa koraa no bɛdan apem na nea osua adan ɔman kɛse.” (Yes. 60:22) Saa nkɔmhyɛ no renya mmamu wɔ nna a edi akyiri yi mu. Nea enti a yɛreka saa ne sɛ, afe 2015 ɔsom afe no mu no, Ahenni adawurubɔfo 8,220,105 na wɔde nsi ne ahokeka kaa asɛmpa no wɔ wiase nyinaa! Ɛsɛ sɛ Kristoni biara ma saa nkɔmhyɛ no fã a etwa to no ho hia no, efisɛ yɛn soro Agya no ka sɛ: “Me Yehowa, mɛyɛ no ntɛm wɔ ne bere mu.” Ɛte sɛ nea yɛte kar bi a ɛremia ne mmirika mu. Yehu sɛ asuafoyɛ adwuma no renya nkɔso ntɛmntɛm. Dɛn na yɛn mu biara reyɛ wɔ saa nkɔso no ho? So yɛreyɛ nea yebetumi biara sɛ yɛbɛyɛ Ahenni adawurubɔfo a wɔyɛ nsi? Anuanom mmarima ne mmea pii resom sɛ daa akwampaefo anaa akwampaefo aboafo. Sɛ yehu sɛ anuanom bebree atu akɔ mmeae a wohia adawurubɔfo pii, anaa wɔreboa ɔsom adwuma no afã foforo a, yɛn ani nnye anaa?\n2 Ne nyinaa akyi no, yehu sɛ yɛda so hia adwumayɛfo pii. Afe biara, yɛtew asafo bɛyɛ 2,000. Sɛ mpanyimfo 5 na ɛbɛhwɛ asafo foforo biara so a, ɛkyerɛ sɛ, afe biara asafo mu asomfo 10,000 na ɛsɛ sɛ wɔbɛyɛ asafo mu mpanyimfo. Wei ma yehu sɛ, ahwehwɛde a ɛma obi fata sɛ wɔpaw no sɛ asafo mu somfo no, ɛsɛ sɛ anuanom mmarima mpempem pii yere wɔn ho du ho. Afei nso, sɛ yɛyɛ anuanom mmarima oo, sɛ yɛyɛ anuanom mmea oo, ɛsɛ sɛ yɛn nyinaa ‘yɛ pii wɔ Awurade adwuma no mu.’—1 Kor. 15:58.\nNEA EHIA SƐ OBI YƐ NA AMA WANYA NKƆSO WƆ HONHOM FAM\n3, 4. Sɛ wɔka sɛ yennya nkɔso wɔ honhom fam a, wote ase sɛn?\n3 Kenkan 1 Timoteo 3:1. Hela adeyɛ asɛm a wɔkyerɛɛ ase “pɛ sɛ ɔbɛyɛ” no kyerɛ sɛ obi twe ne nsam de so biribi a ɛmmɛn no mu. Ɔsomafo Paulo kaa saa asɛm no de kyerɛe sɛ, ɛsɛ sɛ obi bɔ ne ho mmɔden ansa na wanya nkɔso wɔ honhom fam. Yɛmfa no sɛ onuabarima bi redwinnwen nea ɔpɛ sɛ ɔyɛ wɔ asafo no mu ho. Ebia seesei ɔnyɛ asafo mu somfo, na ohu sɛ ehia sɛ onya Kristofo su ahorow. Nea edi kan, ɔbɔ mmɔden sɛ ɔbɛfata sɛ asafo mu somfo. Bere rekɔ so no, ɔhwɛ kwan sɛ obenya nkɔso wɔ honhom fam ama wɔapaw no sɛ asafo mu panyin. Emu biara mu no, ɔbɔ mmɔden sɛ obedu ahwehwɛde ahorow ho, sɛnea ɛbɛyɛ a ɔbɛfata ma wɔde asɛyɛde pii ahyehyɛ ne nsa wɔ asafo no mu.\n4 Anuanom mmarima ne mmea a wɔpɛ sɛ wɔsom sɛ akwampaefo, Betel adwumayɛfo, anaa Ahenni Asa adansifo atuhoamafo no nso, ehia sɛ wɔyere wɔn ho du wɔn botae ho. Momma yɛnhwɛ sɛnea Onyankopɔn Asɛm no hyɛ yɛn nyinaa nkuran sɛ yennya nkɔso wɔ nokware som mu.\nKƆ SO ARA NYA NKƆSO WƆ HONHOM FAM\n5. Mmerante ne mmabaa bɛyɛ dɛn de wɔn ahoɔden ayɛ Ahenni adwuma no?\n5 Mmerante ne mmabaa wɔ ahoɔden a wɔde bɛyɛ pii wɔ Yehowa som mu. (Kenkan Mmebusɛm 20:29.) Anuanom mmerante ne mmabaa bi a wɔsom wɔ Betel boa ma wotintim Bible ne Bible ho nhoma. Wɔn mu pii nso boa ma wosisi Ahenni Asa, na wɔboa ma wosiesie afoforo nso. Sɛ atoyerɛnkyɛm bi si a, wɔn mu binom ne Adansefo a wɔwɔ osuahu boa wɔn a wɔakɔ ahokyere mu no. Akwampaefo pii a wɔyɛ mmerante ne mmabaa sua kasa foforo anaa wotu kwan kɔka asɛmpa no.\n6-8. (a) Ɛyɛɛ dɛn na aberante bi sesaa adwene a na ɔwɔ wɔ Onyankopɔn som adwuma no ho, na dɛn na efii mu bae? (b) Yɛbɛyɛ dɛn ‘aka ahwɛ ahu sɛ Yehowa ye’?\n6 Wunim sɛ ehia paa sɛ wufi wo koma nyinaa mu som Onyankopɔn. Na sɛ wote nka sɛnea na onua bi a ne din de Aaron te nka bere bi no nso ɛ? Ɛwom sɛ wɔtetee no Kristofo abusua mu de, nanso ɔka sɛ, “Ná m’ani nnye asafo nhyiam ne asɛnka ho koraa.” Ɛwom, na ɔpɛ sɛ ɔsom Onyankopɔn anigye mu de, nanso na onhu nea enti a n’ani nnye. Dɛn na ɔyɛe wɔ ho?\n7 Aaron de nneɛma a ɛfa Onyankopɔn som ho sisii n’ani so. Ebi ne sɛ, ɔkenkan Bible, odii kan suaa nneɛma a wobesusuw ho wɔ asafo nhyiam ase, na ɔmaa mmuae. Nea ɛsen ne nyinaa no, ofii ase bɔɔ mpae daa. Wei maa ɔdɔ a ɔwɔ ma Yehowa no mu yɛɛ den, na onyaa nkɔso wɔ honhom fam. Ɛno akyi no, Aaron yɛɛ akwampae adwuma, ɔne afoforo kɔboaa nkurɔfo a atoyerɛnkyɛm too wɔn, na ɔkɔkaa asɛmpa no wɔ ɔman foforo so. Seesei Aaron som wɔ Betel, na ɔyɛ asafo mu panyin. Ɔte nka sɛn wɔ nea ɔyɛe no ho? Ɔka sɛ, “‘Maka ahwɛ, na mahu sɛ Yehowa ye.’ Esiane sɛ Yehowa ahyira me nti, mahu sɛ ɛsɛ sɛ meda no ase paa. Ɛno kanyan me ma meyɛ pii wɔ ne som adwuma no mu. Na wei ama manya nhyira pii.”\n8 Odwontofo no too dwom sɛ: “Wɔn a wɔhwehwɛ Yehowa de, adepa biara remmɔ wɔn.” (Kenkan Dwom 34:8-10.) Nokwasɛm ne sɛ, wɔn a wɔde nsi ne ahokeka som Yehowa no, onni wɔn huammɔ da. Sɛ yɛyɛ nea yebetumi biara wɔ Yehowa som mu a, na ‘yɛreka ahwɛ na yɛahu sɛ Yehowa ye.’ Sɛ yefi yɛn kra nyinaa mu som Onyankopɔn a, yenya anigye a enni kabea.\nYERE WO HO—MMA W’ABAM MMU\n9, 10. Adɛn nti na ehia sɛ wunya ‘ntoboase twɛn’?\n9 Bere a worebɔ mmɔden sɛ wubedu wo botae ahorow ho no, ɛsɛ sɛ wunya ‘ntoboase twɛn.’ (Mika 7:7) Yehowa boa n’asomfo anokwafo bere nyinaa. Nanso, ɛtɔ mmere bi a, Yehowa ma n’asomfo twɛn ansa na wɔn nsa aka ɔsom hokwan bi a wɔrehwehwɛ. Saa ara na ɛtɔ da a, ɛho behia sɛ yɛtwɛn ansa na tebea bi a yɛwom asesa. Yehowa hyɛɛ Abraham bɔ sɛ ɔbɛwo ɔbabarima. Nanso, na ɛsɛ sɛ onya Yehowa mu gyidi na ɔtɔ ne bo ase twɛn. (Heb. 6:12-15) Ɛwom sɛ Abraham twɛnee mfe pii ansa na ɔrewo Isak de, nanso Abraham aba mu ammu, na Yehowa nso anni no huammɔ.—Gen. 15:3, 4; 21:5.\n10 Sɛ woretwɛn biribi na ɛmma ntɛm a, ɛhaw adwene paa. (Mmeb. 13:12) Sɛ nneɛma bi ankɔ so sɛnea na yɛhwɛ kwan a, ebetumi ama yɛn abam abu. Sɛ́ anka ebia yebedwen ho pii no, ɛyɛ papa sɛ yɛbɛyɛ nneɛma bi a ɛbɛma yɛn ho akokwaw na ama yɛafata sɛ wɔma yɛn asɛyɛde ahorow. Momma yɛnhwɛ nneɛma mmiɛnsa bi a yebetumi ayɛ.\n11. Kristofo su ahorow bɛn na yebetumi anya, na adɛn nti na saa su ahorow no ho hia?\n11 Nya Kristofo su ahorow. Sɛ yɛkenkan Onyankopɔn Asɛm no na yedwinnwen ho a, yebetumi anya nyansa, nhumu, nimdeɛ, adwempa, adwenemtew, na aboa yɛn ma yɛasusuw nneɛma ho yiye. Ehia sɛ wɔn a wodi anim wɔ nokware som mu no nya saa su ahorow no. (Mmeb. 1:1-4; Tito 1: 7-9) Afei sɛ yɛkenkan yɛn Bible ho nhoma no a, ebetumi ama yɛanya Onyankopɔn adwene wɔ nneɛma pii ho. Da biara da, yehyia nsɛnnennen. Ebi fa anigyede, ntadehyɛ ne ahosiesie, sikasɛm ntotoe, ne sɛnea yɛne afoforo bɛtena ho. Sɛ yɛde nea yesua fi Bible mu no yɛ adwuma a, yebetumi asisi gyinae a ɛsɔ Yehowa ani.\n12. Dɛn na asafo no mufo bɛyɛ de ada wɔn ho adi sɛ wɔyɛ anokwafo?\n12 Yɛ ɔnokwafo. Sɛ yɛyɛ anuanom mmarima oo, sɛ yɛyɛ anuanom mmea oo, asafo mu dwumadi biara a wɔde bɛma yɛn no, ɛsɛ sɛ yɛyere yɛn ho yɛ. Bere a Nehemia yɛ amrado no, ɛho behiae sɛ ɔde asɛyɛde hyehyɛ ebinom nsa wɔ Onyankopɔn nkurɔfo mu. Nnipa bɛn na ɔpaw wɔn? Ɔpaw wɔn a wosuro Onyankopɔn, wɔyɛ anokwafo, na wɔyɛ nsi. (Neh. 7:2; 13:12, 13) Ɛnnɛ nso, “nea wɔhwehwɛ fi ofiehwɛfo hɔ ne sɛ wobehu sɛ odi nokware.” (1 Kor. 4:2) Sɛ obi yɛ nnwuma pa a, ɛbɛda adi ama obiara hu.—Kenkan 1 Timoteo 5:25.\n13. Sɛ afoforo ne wo anni no yiye a, dɛn na wobɛyɛ de asuasua Yosef?\n13 Ma Yehowa nsiesie wo. Sɛ afoforo ne wo anni no yiye a, dɛn na wobɛyɛ? Ebia wubetumi asiesie asɛm no wɔ hɔ ara. Nanso, ɛtɔ mmere bi na woyere wo ho sɛ wobɛkyerɛkyerɛ w’asɛm mu a, wobɛsɛe w’asɛm koraa. Yosef nuanom ne no anni no yiye, nanso wamfa wɔn ho asɛm anhyɛ ne mu. Akyiri yi, nkurɔfo twaa atoro too Yosef so na wobuu no atɛnkyea de no too afiase. Nanso, n’ahohia nyinaa mu no, ɔmaa Yehowa kyerɛɛ no kwan. Ekosii sɛn? Bible ka sɛ: ‘Yehowa asɛm siesiee no.’ (Dw. 105:19) Bere a Yosef sɔhwɛ no baa awiei no, na wafata ama adwuma soronko bi. (Gen. 41:37-44; 45:4-8) Sɛ wuhyia nsɛnnennen a, bɔ mpae. Srɛ Onyankopɔn ma ɔnhyɛ wo den na ɔmma wo nyansa a wode bɛkasa na woayɛ w’ade wɔ odwo mu. Woyɛ saa a, Yehowa bɛboa wo.—Kenkan 1 Petro 5:10.\nNYA NKƆSO WƆ ASƐNKA ADWUMA NO MU\n14, 15. (a) Adɛn nti na ɛsɛ sɛ ‘yɛma yɛn ani ba’ ɔkwan a yɛfa so ka asɛmpa no so “bere nyinaa”? (b) Sɛ nneɛma sesa a, wobɛyɛ dɛn ayɛ nsakrae wɔ wo som adwuma mu? (Hwɛ mfonini a ɛwɔ adesua yi mfiase no, ne adaka a wɔato din, “ W’ani Gye Ho sɛ Wobɛsɔ Ɔkwan Foforo Ahwɛ?”)\n14 Paulo hyɛɛ Timoteo nkuran sɛ: “Ma w’ani nku baguam akenkan, afotu, ne ɔkyerɛkyerɛ ho. . . . Ma w’ani mmra wo ho ne wo nkyerɛkyerɛ so bere nyinaa.” (1 Tim. 4:13, 16) Ná Timoteo yɛ Ahenni sɛmpakafo a ne ho akokwaw. Nanso, sɛ na n’asɛnka adwuma betu mpɔn a, gye sɛ ‘ɔma n’ani ba’ ne nkyerɛkyerɛ so “bere nyinaa.” Ná ɛnsɛ sɛ ɔyɛ n’adwene sɛ, sɛ ɔka asɛmpa no sɛnea ɔyɛ no daa no a, nkurɔfo betie. Sɛ na asɛmpa a Timoteo ka no bɛkɔ so aka nkurɔfo koma a, na ɛsɛ sɛ ɔma ne nkyerɛkyerɛ no fa wɔn ahiade ho. Yɛn nso, yɛyɛ Ahenni adawurubɔfo, enti sɛ yɛreka asɛmpa no a, ɛsɛ sɛ yɛyɛ saa ara.\n15 Sɛ yɛkɔ afie afie asɛnka a, yɛntaa nto nkurɔfo wɔ fie. Mmeae bi wɔ hɔ a, wɔato afasu atwa afie bi ho, na awɛmfo tete apon ano. Ɛno nti yentumi nkɔka asɛmpa no wɔ hɔ. Sɛ afie a ɛte saa wɔ w’asasesin mu a, adɛn nti na womfa akwan foforo so nka asɛmpa no?\n16. Ɔkwan bɛn so na baguam adansedi betumi aboa?\n16 Baguam adansedi yɛ ɔkwampa a yɛfa so trɛw asɛmpa no mu. Adansefo pii redi adanse wɔ baguam, na ɛresow aba. Woyi bere bi si hɔ de kɔ nkurɔfo nkyɛn wɔ keteke ne bɔs gyinabea, gua so, mmeae a nkurɔfo tena gye wɔn ahome, ne mmɔnten so. Sɛ Ɔdansefo bi de n’ani to fam a, obetumi afi ase ne nkurɔfo abɔ nkɔmmɔ. Nea obetumi ayɛ no bi ne sɛ ɔbɛka biribi afa asɛm bi a nsɛm ho amanneɛbɔfo de ato gua ho, anaa ɔbɛkamfo onipa a ɔpɛ sɛ ɔne no bɔ nkɔmmɔ no mma. Afei nso, obetumi abisa asɛm bi afa adwuma a onipa a ɔpɛ sɛ ɔne no bɔ nkɔmmɔ no yɛ ho. Bere a nkɔmmɔ no rekɔ so no, ɔdawurubɔfo no betumi de Kyerɛwnsɛm mu asɛm bi abam. Ɛno akyi no, obetumi abisa asɛm bi ama nea ɔne no rebɔ nkɔmmɔ no ama ho mmuae. Nea onii no bɛka no, ɛtaa ma wotumi toa Bible mu nkɔmmɔbɔ no so.\n17, 18. (a) Wobɛyɛ dɛn anya akokoduru kɛse de ayɛ baguam adansedi? (b) Sɛ woreyɛ asɛnka adwuma a, dɛn na wubetumi ayɛ de asuasua ɔkwan a Dawid faa so yii Yehowa ayɛ no?\n17 Sɛ ɛyɛ den ma wo sɛ wubedi adanse wɔ baguam a, mpa abaw. Eddie yɛ ɔkwampaefo wɔ New York City. Ná ɛyɛ den ma no sɛ ɔne nkurɔfo bɛbɔ nkɔmmɔ wɔ baguam. Nanso bere bi akyi no, onyaa ahotoso. Dɛn na ɛboaa no? Ɔka sɛ: “Sɛ yɛreyɛ abusua som a, me ne me yere yɛ nhwehwɛmu de pɛ nsɛm a nkurɔfo bisa ne nea wɔka de yi wɔn ho ano ho mmuae. Yɛsan bisa Adansefo foforo adwene.” Seesei Eddie ho pere no sɛ bere bɛso ama wakodi adanse wɔ baguam.\n18 Bere a wo ho rekokwaw wɔ asɛnka adwuma no mu na worenya ahotoso no, wo honhom fam nkɔso bɛda adi. (Kenkan 1 Timoteo 4:15.) Nokwasɛm ne sɛ, ɛbɛka wo ama woakamfo yɛn soro Agya no sɛnea Dawid yɛe no. Dawid too dwom sɛ: “Mehyira Yehowa bere nyinaa; n’ayeyi rempa m’anom da. Yehowa mu na me kra bɛhoahoa ne ho; ahobrɛasefo bɛte na wɔadi ahurusi.” (Dw. 34:1, 2) Ebetumi aba sɛ asɛnka adwuma a woyɛ no bɛma ahobrɛasefo bi de anigye aba nokware som mu.\nNYA HONHOM FAM NKƆSO FA HYƐ ONYANKOPƆN ANUONYAM\n19. Sɛ biribi nti Yehowa somfo nokwafo bi ntumi nyɛ pii mpo a, adɛn nti na ɛsɛ sɛ ɔma n’ani gye?\n19 Dawid san too dwom sɛ: “O Yehowa, wo nnwuma nyinaa bɛkamfo wo, na w’anokwafo behyira wo. Wɔbɛka w’ahenni anuonyam ho asɛm, na wɔbɛka wo kɛseyɛ nso akyerɛ, na ama nnipa mma ahu wo nnwuma akɛse ne w’ahenni anuonyam hyerɛn.” (Dw. 145:10-12) Asɛm a ɛda Yehowa Adansefo anokwafo nyinaa koma so na Dawid kae no. Na sɛ yare anaa onyin ama wuntumi nyɛ asɛnka adwuma no pii nso ɛ? Mma wo werɛ mfi sɛ, sɛ woka asɛmpa no kyerɛ ayarehwɛfo anaa nnuruyɛfo a, na worehyɛ yɛn Nyankopɔn a ne yam ye no anuonyam. Sɛ wo gyidi nti wɔde wo to afiase, na woka nokware no ho asɛm kyerɛ afoforo sɛnea wubetumi a, woma Yehowa koma tɔ ne yam. (Mmeb. 27:11) Sɛ wowɔ abusua bi a emufo nni ɔsom baako mu, na wokɔ so som Onyankopɔn yiye a, wo nso woma Yehowa koma tɔ ne yam. (1 Pet. 3:1-4) Sɛ wowɔ tebea a emu yɛ den mu mpo a, wubetumi ayi Yehowa ayɛ na woanya nkɔso wɔ honhom fam.\n20, 21. Sɛ wɔma wo asɛyɛde pii wɔ Yehowa ahyehyɛde no mu a, dɛn na wobɛyɛ ama afoforo anya so mfaso?\n20 Sɛ wokɔ so nya nkɔso wɔ honhom fam a, Yehowa behyira wo. Woyɛ nsakrae kakra wɔ wo bere nhyehyɛe anaa w’asetena mu a, wubetumi aka nokware a ɛsom bo a efi Onyankopɔn hɔ no ho asɛm akyerɛ nnipa pii a wonni anidaso. Afei nso, nkɔso a wubenya wɔ honhom fam no ne ahofama a woda no adi no betumi aboa wo mfɛfo gyidifo paa. Sɛ wobɔ wo ho mmɔden wɔ asafo no mu a, afoforo a wɔdɔ Yehowa bɛdɔ wo, wɔn ani bɛsɔ nea woyɛ ma wɔn no, na wɔaboa wo.\n21 Sɛ yɛde mfe pii na asom Yehowa oo, sɛ abosome kakraa bi na yɛde asom oo, yɛn nyinaa betumi akɔ so atu mpɔn. Nanso, ɔkwan bɛn so na Kristofo a wɔn ho akokwaw betumi aboa wɔn a wɔyɛ foforo ama wɔanya nkɔso wɔ honhom fam? Yebesusuw ɛno ho wɔ adesua edi hɔ no mu.\nW’ANI GYE HO SƐ WOBƐSƆ ƆKWAN FOFORO AHWƐ?\nVENECIA yɛ onuawa a ɔwɔ Venezuela. Ɔkae sɛ: “Mannye anni da sɛ metumi adi adanse wɔ fon so.” Nanso ɔfrɛɛ obi a onim no ne no bɔɔ nkɔmmɔ tiawa. Ná ɔbea no ani gye Bible ho, enti Venecia ne no suaa ade. Awiei koraa no, ɔbea no bɔɔ asu. Seesei Venecia ka sɛ: “Mfaso wɔ fon so adansedi so paa!”\nPeter te Liberia. Ɔtaa de yɛn nhoma no bi kɔ sukuu. Ne sukuufo no bi huu Mmabun—Dɛn na Mode Mo Asetra Bɛyɛ? kratawa no. Wɔka kyerɛɛ Peter sɛ ɔmmrɛ wɔn bi. Peter ne wɔn bɔɔ kratawa no mu nkɔmmɔ, na obisaa wɔn sɛ: “Dɛn na mode mo asetena bɛyɛ?” Aberante baako kae sɛ: “Mepɛ sɛ mesom Onyankopɔn.” Enti Peter fii ase ne no suaa Bible.\nAwarefo bi wɔ Poland. Esiane sɛ wɔnte apɔw nti, wofii ase kyerɛw nkrataa de dii adanse. Ɔbarima bi a ne nsa kaa krataa no bi kyerɛw wɔn sɛ: “Mo nsɛm no akyekye me werɛ paa. Mfe mmiɛnsa a atwam ni na me yere wui. Afe a etwaam no, me babarima nso nyaa kar akwanhyia wui.” Ɔbea bi a ne nsa kaa krataa no bi kyerɛw wɔn akyiri yi sɛ: “Mo krataa no aboa me ama mahu nokware no. Mfe mmienu atwam, na seesei a merekyerɛw mo yi, meyɛ mo nuabea Kristoni.”


2 Beresosɛm 21 | Intanɛt So Bible| Wiase Foforɔ Nkyerɛaseɛ\n21 Na Yehosafat ne n’agyanom kɔdae,+ na wosiee no kaa n’agyanom ho+ wɔ Dawid Kurow mu, na ne ba Yehoram+ bedii n’ade. 2 Ná ɔwɔ nuabarimanom a wɔyɛ Yehosafat mma: Asaria, Yehiel, Sakaria, Asaria, Mikael ne Sefatia; eyinom nyinaa yɛ Israel* hene Yehosafat mma. 3 Na wɔn papa kyɛɛ+ wɔn dwetɛ ne sika nneɛma ne nneɛma a ɛsom bo pii ne nkurow a ɛyɛ den wɔ Yuda;+ ahenni no de, ɔde maa Yehoram+ efisɛ ɔno ne abakan.+ 4 Bere a Yehoram bɛtenaa ne papa ahengua so no, ɔmaa ne tumi yɛɛ den, na ɔde nkrante kunkum ne nuanom+ no nyinaa ne Israel mmapɔmma no bi. 5 Yehoram bedii ade no, na wadi mfe aduasa abien, na odii hene+ mfe awotwe wɔ Yerusalem. 6 Na ɔfaa Israel ahene akwan so+ sɛnea Ahab fiefo yɛe no; Ahab babea na ɔwaree no,+ na ɔyɛɛ Yehowa ani so bɔne.+ 7 Yehowa ampɛ sɛ ɔsɛe Dawid fie,+ efisɛ na ɔne Dawid ayɛ apam,+ na waka sɛ ɔbɛma ɔno+ ne ne mma anya kanea daa.+ 8 Ne nna mu no, Edom+ tew atua fii Yuda nsa ase,+ na wosii wɔn so hene.+ 9 Enti Yehoram ne n’asahene ne nteaseɛnam a ɛka ne ho nyinaa kɔɔ hɔ. Na ɔsɔree anadwo kokunkum Edomfo a wɔatwa ɔne nteaseɛnam so asahene no ho ahyia no. 10 Ne nyinaa akyi no, Edom tew atua fii Yuda nsa ase de besi nnɛ. Saa bere no ara, Libnafo+ nso tew atua fii ne nsa ase, efisɛ na wagyaw Yehowa, n’agyanom Nyankopɔn no.+ 11 Afei nso ɔyeyɛɛ sorɔnsorɔmmea+ wɔ Yuda mmepɔw so sɛ ɔde rema Yerusalemfo abɔ aguaman+ na ɔde apam Yuda.+ 12 Akyiri yi onyaa krataa+ fii odiyifo Elia+ hɔ sɛ: “Nea Yehowa, wo nana Dawid Nyankopɔn aka ni, ‘Esiane sɛ woannantew wo papa Yehosafat+ ne Yuda hene Asa+ akwan so, 13 na woafa Israel ahene akwan so+ na woama Yuda ne Yerusalemfo abɔ aguaman+ sɛnea Ahab fiefo maa ebinom bɔɔ aguaman,+ na wo nuanom, wo papa fiefo a woye sen wo mpo, woakunkum wɔn+ nti, 14 hwɛ! Yehowa de ɔhaw kɛse+ bɛba wo man+ ne wo mma+ ne wo yerenom ne nea wowɔ nyinaa so. 15 Wobɛyareyare;+ wobɛyare wo nsono daa akosi sɛ wo yare no beyi wo nsono apue.’”+ 16 Ɛnna Yehowa hwanyan Filistifo+ ne Arabiafo+ a wɔbɛn Etiopiafo+ no honhom+ ma wɔsɔre baa Yehoram so. 17 Enti wɔbaa Yuda bɛbɔ wuraa kurow no mu, na wɔfow ɔhene no fie hɔ nneɛma a wohui nyinaa,+ na wɔfaa ne mma ne ne yerenom+ nso kɔe, na wɔannyaw ɔbabarima biara amma no sɛ ne ba kumaa Yehoahas+ nkutoo. 18 Eyinom nyinaa akyi no, Yehowa de nsono mu yare a enni sabea+ bɔɔ no. 19 Na ɛbae sɛ mfe abien bɛsen kɔe no, ne nsono+ puei ne yare no mu, na nkakrankakra, ɔyare bɔne no kum no; ne manfo anhyew+ biribiara amma no sɛnea wɔyɛ maa n’agyanom no. 20 Obedii ade no, na wadi mfe aduasa abien, na odii hene mfe awotwe wɔ Yerusalem. Ɔkɔe a anyɛ obiara yaw.+ Wosiee no Dawid Kurow+ mu, nanso ɛnyɛ ahene no amusiei na wosiee no.+\n^ Anaasɛ, “Yuda.” Wɔtaa de “Israel” gyina hɔ ma “Yuda” wɔ 2Be mu.\n2 Beresosɛm 21


1. Mmɔden a asɔfo abɔ sɛ wɔbɛtɔre mmoadabi no ase no nyinaa akyi no, dɛn na aba, na dɛn na due abien a ɛbɛba bio no kyerɛ?\nEFI 1919 reba no, sɛnkyerɛnne kwan so mmoadabi no ntua a wɔde ba Kristoman so no ama asɔfo ho ahiahia wɔn pii. Wɔabɔ mmɔden sɛ wɔbɛtɔre mmoadabi no ase, nanso eyinom ho akɔ so ayɛ den sen daa. (Adiyisɛm 9:7) Na ɛnyɛ ne nyinaa nen! Yohane kyerɛw sɛ: “Due biako atwam. Hwɛ, eyi akyi due abien da so reba.” (Adiyisɛm 9:12) Ɔhaw afoforo a ɛde ahoyeraw ba da so wɔ hɔ ma Kristoman.\n2. (a) Dɛn na ɛba bere a ɔbɔfo a ɔto so asia no hyɛn ne torobɛnto no? (b) Dɛn na “nne biako a efi sika afɔremuka no mmɛn no mu” no gyina hɔ ma? (d) Dɛn nti na wɔbɔ abɔfo baanan din?\n2 Ɛhe na due a ɛto so abien no fi? Yohane kyerɛw sɛ: “Na ɔbɔfo a ɔto so asia no hyɛnee. Na metee nne biako a efi sika afɔremuka a esi Onyankopɔn anim no mmɛn anan no mu sɛ ɛka kyerɛ ɔbɔfo a ɔto so asia a ɔwɔ torobɛnto no sɛ: Sansan abɔfo baanan a wɔasesa wɔn asubɔnten kɛse Eufrate ho no.” (Adiyisɛm 9:13, 14) Saa abɔfo a wogyaa wɔn no yɛ nea wɔde bua ɛnne a efi sika afɔremuka no mmɛn no mu no. Eyi ne sika aduhuam afɔremuka no, na mprenu ansa na eyi reba no, na wɔde sika nkuruwa a efi afɔremuka yi so no mu aduhuam abata ahotefo mpaebɔ ho. (Adiyisɛm 5:8; 8:3, 4) Enti, ɛnne biako yi gyina hɔ ma ahotefo a wɔwɔ asase so no mpaebɔ a wɔaka abom. Wɔsrɛ sɛ wonnye wɔn na wɔmfa ahoɔden nkɔ so nsom sɛ wɔn a Yehowa “asoma wɔn,” efisɛ eyi ne Hela kasa mu asɛmfua a wɔkyerɛɛ ase sɛ “abɔfo” no asekyerɛ ankasa. Dɛn nti na wɔyɛ abɔfo baanan? Ɛte sɛ nea saa sɛnkyerɛnne kwan so akontaahyɛde yi reyɛ akyerɛ sɛ wɔbɛhyehyɛ wɔn sɛnea ɛbɛyɛ a wɔbɛkata asase no nyinaa so.—Adiyisɛm 7:1; 20:8.\n3. Na ɔkwan bɛn so na ‘wɔasa abɔfo baanan no asubɔnten kɛse Eufrate ho?’\n3 Na ɔkwan bɛn so na ‘wɔasesa saa abɔfo no wɔ asubɔnten kɛse Eufrate ho’? Tete no, na Eufrate asubɔnten no ne asase a Yehowa de hyɛɛ Abraham bɔ no hye a ɛwɔ atifi fam apuei. (Genesis 15:18; Deuteronomium 11:24) Ɛda adi pefee sɛ na wɔasiw abɔfo no kwan wɔ asase a Onyankopɔn de ama wɔn anaasɛ baabi a wodi dwuma wɔ asase so no hye so, na na wɔasiw wɔn kwan wɔ adwuma a Yehowa asiesie ama wɔn a wɔde wɔn ho nyinaa bɛhyɛ ne yɛ mu no ho. Afei nso na wɔde Eufrate bata Babilon kuropɔn no ho yiye, na Yerusalem asehwe wɔ 607 A.Y.B. mu akyi no, honam fam Israelfo kodii hɔ mfirihyia 70 wɔ nnommumfa mu, a ná “wɔakyekyere wɔn asubɔnten kɛse Eufrate no ho.” (Dwom 137:1) Afe 1919 bɛtoo honhom mu Israelfo a wɔakyekyere wɔn asiw wɔn kwan saa ara, ná wɔn werɛ ahow na ná wobisa Yehowa hɔ akwankyerɛ.\n4. Adwuma bɛn na wɔde ahyɛ abɔfo baanan no nsa, na ɔkwan bɛn so na wɔayɛ awie?\n4 Nea ɛyɛ anigye no, Yohane betumi abɔ amanneɛ sɛ: “Na wɔsansan abɔfo baanan a wɔasiesie wɔn ama ɛdɔn ne ɛda ne ɔsram ne afe sɛ wonkunkum nnipa nkyem abiɛsa mu biako.” (Adiyisɛm 9:15, NW) Yehowa yɛ Bere sodifo a onim bere pɛpɛɛpɛ. Ɔwɔ bere nhyehyɛe na odi so. Enti ogyaa abɔfo yi wɔ ne bere mu pɛpɛɛpɛ ne ntɛm, na wɔawie nea wɔwɔ yɛ no. Wo de hwɛ anigye ara a wonyae bere a wofii nnommumfa mu bae wɔ 1919 mu a, na wɔasiesie wɔn ho ama adwumayɛ no! Na wɔde adwuma ahyɛ wɔn nsa a ɛnyɛ sɛ wɔbɛhaw nkurɔfo nko na mmom awiei no na ‘wobekunkum nnipa nkyem a ɛto so abiɛsa’ nso. Eyi fa ɔhaw ahorow a torobɛnto hyɛn anan a edi kan no bɔɔ ho dawuru, a ɛkaa asase, ɛpo, ɛpo mu abɔde, nsuaniwa ne nsubɔnten ne ɔsoro hann fibea ahorow no nkyem abiɛsa no ho. (Adiyisɛm 8:7-12) Abɔfo baanan no kɔɔ akyiri sen saa. ‘Wokunkum,’ a ɛkyerɛ sɛ wɔpa Kristoman honhom mu owu tebea no ho ntama wie koraa. Atemmusɛm ahorow a ɛte sɛ nea wɔde torobɛnto na ɛbɔɔ no dawuru, a wofii ase wɔ 1922 mu a atoa so abedu mprempren no na ayɛ eyi.\n5. Kristoman fam no, ɔkwan bɛn so na wɔmaa torobɛnto a ɛto so asia no hyɛn no gyigyei wɔ 1927 mu?\n5 Kae sɛ, ɔsoro ɔbɔfo no hyɛn torobɛnto a ɛto so asia no nkyɛe ɛ. Nea ɛne eyi hyia no, wɔyɛɛ Bible Asuafo amanaman ntam nhyiam ahorow a wɔyɛ no afe afe no mu nea ɛto so asia no wɔ Toronto, Ontario, Canada. Wɔnam radio dwumadibea ahorow 53 so de Kwasida, July 24, 1927 dwumadi no baa radio so a na ɛne nsɛm a wɔbɔɔ no dawuru kɔɔ akyiri kɛse sen biara de besi saa bere no. Saa nkrasɛm a wɔde ano ka no koduu atiefo a wɔn dodow bedu ɔpepem pii nkyɛn. Nea edi kan no tirimbɔ bi a emu yɛ den paa Kristoman ho ntama sɛ awu honhom mu na ɛtoo nsa frɛe sɛ: “Adwenem basaayɛ bere yi mu no, Yehowa Nyankopɔn kyerɛ nkurɔfo sɛ wonnyaw ‘Kristoman’ anaa ‘Kristosom a wɔahyehyɛ’ na wɔntwe wɔn ho na wɔnnan wɔn ho mfi ho koraa . . . [ma] nkurɔfo mfa wɔn koma ahofama ne nokwaredi nyinaa mma Yehowa Nyankopɔn ne ne Hene ne ahenni no.” Na “Amanaman Ahofadi” ne baguam asɛm a edii akyi no asɛmti. J. F. Rutherford na ɔmaa ɔkasa yi wɔ ne kwan a ɔtaa fa so kasa ahoɔden so, sɛnea ɛfata “ogya ne wusiw ne sufre” a ɛno akyi Yohane hu wɔ anisoadehu mu no so.\n6. Yohane ka dɔm a wɔtete apɔnkɔ so a akyiri yi ohu wɔn no ho asɛm dɛn?\n6 “Na ɛdɔm a wɔtete apɔnkɔ so no ano si ɔpedu ahorow ɔpeduonu, na metee wɔn ano a wosi. Na sɛnea mihuu apɔnkɔ ne wɔn a wɔtete wɔn so no, anisoadehu no mu ni: Wɔwɔ ogya ne afasebiri ne sufre nkatabo, na apɔnkɔ no ti te sɛ agyata ti, na ogya ne wusiw ne sufre fifi wɔn anom. Wɔnam ɔhaw abiɛsa yi so de gya ne wusiw ne sufre a efifi wɔn anom no so kunkum nnipa nkyem a ɛto so abiɛsa.”—Adiyisɛm 9:16-18.\n7, 8. (a) Hena akwankyerɛ ase na dɔm a wɔtete apɔnkɔ so no tu wɔn mmirika no? (b) Akwan bɛn so na dɔm a wɔtete apɔnkɔ so no te sɛ mmoadabi a edii wɔn anim no?\n7 Ɛda adi pefee sɛ apɔnkɔsotefo yi bɔ kirididi fi kɔ wɔ abɔfo baanan no akwankyerɛ ase. Ade a ɛyɛ hu bɛn ara ni! Wo de dwen ho hwɛ sɛ dɛn na anka wobɛyɛ, sɛ wo na apɔnkɔsotefo a wɔte sɛɛ reba wo so a! Hwɛbea no ankasa bɛma wo koma atu. Nanso so wohyɛɛ no nsow sɛnea apɔnkɔsotefo yi sɛ mmoadabi a edii wɔn anim bae no anaa? Na mmoadabi no te sɛ apɔnkɔ; apɔnkɔ wɔ ɛdɔm no mu, ɛnde abien no nyinaa ho asɛm wɔ teokrase akodi mu. (Mmebusɛm 21:31) Mmoadabi no wɔ ɛse a ɛte te sɛ gyata se; ɛdɔm no mu apɔnkɔ no wɔ ti a ɛte sɛ gyata ti. Enti wɔde abien no nyinaa ka Yuda abusua mu gyata, ɔkokodurufo Yesu Kristo a ɔne wɔn Panyin, Ɔsahene, ne Nhwɛsofo no ho.—Adiyisɛm 5:5; Mmebusɛm 28:1.\n8 Mmoadabi no ne dɔm a wɔtete apɔnkɔ so no nyinaa nya Yehowa atemmu adwuma no mu kyɛfa. Mmoadabi no fi wusiw a ɛkyerɛ due ne ɔsɛe gya ma Kristoman no mu na ɛbae; na ogya, wusiw ne sufre pue fi apɔnkɔ no anom. Mmoadabi no wɔ dade nkatabo, a ɛkyerɛ sɛ wɔde wɔn ho a wɔde ama trenee a biribiara ntumi nnan no no abɔ wɔn koma ho ban; dɔm a wɔtete apɔnkɔ so no hyehyɛ nkatabo kɔkɔɔ, afasebiri ne akokɔsrade, a ɛkyerɛ ogya, wusiw ne sufre atemmusɛm a ekum nnipa a etu fi apɔnkɔ no anom no. (Fa toto Genesis 19:24, 28; Luka 17:29, 30 ho.) Na mmoadabi no wɔ dua te sɛ akekantwɛre a wɔde bɛhaw nnipa; apɔnkɔ no wɔ dua a ɛte sɛ awɔ a wɔde bekunkum nnipa! Ɛte sɛ nea apɔnkɔsotefo no bɛtoa nea mmoadabi no fii ase no so ma emu ayɛ den akyɛn so akosi n’awiei.\n9. Dɛn ho mfonini na dɔm a wɔtete apɔnkɔ so no yɛ?\n9 Enti, dɛn ho mfonini na dɔm a wɔtete apɔnkɔ so yi yɛ? Sɛnea Yohane kuw a wɔasra wɔn no fii Yehowa aweredi atemmu te sɛ nea wɔhyɛn torobɛnto a wɔka tia Kristoman, na wɔmaa wɔn tumi sɛ ‘wɔmmobɔ no na wompira no’ no ase no, saa ara na yɛbɛhwɛ kwan sɛ wɔde ateasefo kuw koro no ara bedi dwuma de ‘akunkum’ wɔn, ne sɛ wɔbɛma wɔahu sɛ Kristoman ne n’asɔfo awu korakora honhom fam, a Yehowa atow wɔn akyene na wɔasiesie wɔn ama daa ɔsɛe “gya fononoo no.” Ampa, ɛsɛ sɛ Babilon Kɛse no nyinaa sɛe. (Adiyisɛm 9:5, 10; 18:2, 8; Mateo 13:41-43) Nanso, sɛ nea ebedi ne sɛe anim no, Yohane kuw no de “honhom mu nkrante a ɛne Onyankopɔn asɛm” no di dwuma, de da Kristoman owu tebea no adi. Abɔfo baanan no ne apɔnkɔsotefo no de sɛnkyerɛnne kwan so kum a wokunkum “nnipa no nkyem abiɛsa” yi ho akwankyerɛ ma. (Efesofo 6:17; Adiyisɛm 9:15, 18) Eyi kyerɛ nhyehyɛe pa ne teokrase akwankyerɛ wɔ Awurade Yesu Kristo hwɛ ase bere a Ahenni adawurubɔfo kuw a wɔn ho yɛ hu no fi adi kɔ ɔko no.\nƆpedu Ahorow Ɔpeduonu\n10. Dɔm a wɔtete apɔnkɔ so ɔpedu ahorow ɔpeduonu a wɔwɔ hɔ no ase ne dɛn?\n10 Wɔbɛyɛ dɛn anya ɛdɔm a wɔtete apɔnkɔ so ɔpedu ahorow ɔpeduonu? Borɔfo kasa myriad no asekyerɛ ankasa ne 10,000. Enti myriad ahorow myriad abien no dodow bɛyɛ ɔpepem 200. * Nea ɛyɛ anigye no, Ahenni adawurubɔfo ɔpepem pii na wɔwɔ hɔ mprempren, nanso wɔn dodow nnu ɔpepehaha ho hwee! Nanso kae Mose nsɛm a ɛwɔ Numeri 10:36 no: “[Yehowa], san bra Israel mpem pedu ahorow no nkyɛn.” (Fa toto Genesis 24:60 ho.) Nea ɛbɛkyerɛ ankasa ne sɛ, ‘san bra Israel ɔpepedudu nkyɛn.’ Nanso, Mose bere so no, na Israelfo dodow bɛyɛ ɔpepem abien kɔ abiɛsa pɛ. Ɛnde, na Mose kyerɛ dɛn? Akyinnye biara nni ho sɛ na ɛwɔ n’adwene mu sɛ ɛsɛ sɛ Israelfo dodow yɛ nea enni ano sɛ “ɔsoro nsoromma ne mpoano anhwea,” a wontumi nkan wɔn. (Genesis 22:17; 1 Beresosɛm 27:23) Enti ɔde asɛmfua a egyina hɔ ma “myriad” no dii dwuma de kyerɛɛ dodow kɛse a wonnim ano pɔtee. Enti, The New English Bible ka wɔ nkyekyem yi mu sɛ: “Home, Israel mpempem a wonni ano no AWURADE.” Eyi ne asɛmfua a egyina hɔ ma “myriad” a wohu wɔ Hela ne Hebri nsɛm asekyerɛ nhoma ahorow mu no nkyerɛase a ɛto so abien no hyia sɛ: “nnipakuw yuu a wontumi nkan wɔn,” “nnipakuw.”—The New Thayer’s Greek-English Lexicon of the New Testament; A Hebrew and English Lexicon of the Old Testament, a Gesenius yɛe na Edward Robinson kyerɛɛ ase.\n11. Dɛn na ebehia na Yohane kuw no abɛyɛ ɔpedu ahorow wɔ sɛnkyerɛnne kwan so mpo?\n11 Nanso Yohane kuw no mufo a wɔaka a wɔda so ara wɔ asase so no sua sen 10,000—wosua sen myriad ankasa biako. Ɛbɛyɛ dɛn na wobetumi de wɔn atoto ɛdɔm a wɔtete apɔnkɔ so mpempem a wonni ano no ho? Sɛnea ɛbɛyɛ na wɔabɛyɛ myriad sɛnkyerɛnne kwan so mpo no, so ɛrenhia wɔn ahokafo anaa? Nea ehia wɔn nen, na ɛdenam Yehowa ayamye kɛse so no, nea wɔn nsa aka nen! Eyinom fi he na aba?\n12, 13. Abakɔsɛm mu nsɛm a esisii fi 1918 kosi 1935 mu bɛn na ɛkyerɛɛ baabi a wɔn a wɔbɛkaa ho no fi?\n12 Efi 1918 kosi 1922 mu no, Yohane kuw no fii ase de anidaso a ɛyɛ anigye a ɛne sɛ “ɔpepem pii a wɔte ase nnɛ renwu da” no maa adesamma a wɔahaw. Wɔ 1923 mu no wɔma wohui nso sɛ Mateo 25:31-34 mu nguanten no benya nkwa wɔ asase so Onyankopɔn Ahenni ase. Anidaso a ɛte saa ara na wɔde mae wɔ nhomawa Freedom for the Peoples a woyii adi wɔ amanaman ntam nhyiam a wɔyɛe wɔ 1927 mu no ase no mu. Wɔ 1930 mfe no mfiase pɛɛ no, wɔdaa no adi sɛ Yonadab kuw a wɔyɛ teefo ne ‘nnipa a wogu ahome na wosi apini’ Kristoman honhom mu tebea a ɛyɛ awerɛhow no ho no ne sɛnkyerɛnne kwan so nguanten a wɔwɔ asase so nkwa ho akwanhwɛ no nyinaa yɛ ade koro. (Hesekiel 9:4; 2 Ahene 10:15, 16) Watchtower a ɛbae August 15, 1934 mu no rekyerɛ wɔn a wɔte saa no kwan akɔ nnɛyi “guankɔbea nkurow” no mu no, ɛkae sɛ: “Wɔn a wɔyɛ Yonadab kuw no mufo no ate Onyankopɔn torobɛnto no nnyigyei na wɔatie kɔkɔbɔ no denam Onyankopɔn ahyehyɛde mu no a wobeguan aba de wɔn ho abɛbɔ Onyankopɔn nkurɔfo no so, na ɛhɔ na ɛsɛ sɛ wɔtra.”—Numeri 35:6.\n13 Wɔ 1935 mu no, wɔhyɛɛ da too nsa frɛɛ wɔn a wɔyɛ Yonadab kuw no mufo yi sɛ wɔnkɔ Yehowa Adansefo nhyiam a wɔyɛe wɔ Washington, D.C., U.S.A., no ase. Ɛhɔ na Fida, May 31 no, J. F. Rutherford maa ne kasa a agye din a ɛne “Nnipakuw Kɛse No,” na emu na ɔkyerɛe pefee sɛ Adiyisɛm 7:9 kuw yi ne Mateo 25:33 nguanten no yɛ ade koro—kuw a wɔahyira wɔn ho so a wɔwɔ asase so anidaso. Sɛ nneɛma a ɛbɛba ho nhwɛso no, wɔbɔɔ Adansefo afoforo 840 asu wɔ saa nhyiam no ase, na na wɔn mu dodow no ara yɛ nnipakuw kɛse no mufo. *\n14. Nnipakuw kɛse no benya kyɛfa wɔ sɛnkyerɛnne kwan so dɔm a wɔtete apɔnkɔ so no ntua no mu anaa, na tirimbɔ bɛn na wɔyɛe wɔ 1963 mu?\n14 So nnipakuw kɛse yi anya ɛdɔm a wɔtete apɔnkɔ so no ntua a efii ase 1922 mu, na wosii so dua titiriw wɔ Toronto nhyiam a wɔyɛɛ no 1927 mu no ase no mu kyɛfa? Abɔfo baanan a wɔne Yohane kuw a wɔasra wɔn no akwankyerɛ ase no, ayɛ saa ampa! “Daa Asɛmpa” Nhyiam a wɔyɛɛ no wiase nyinaa wɔ 1963 mu ase no, wɔne Yohane kuw no boom yɛɛ tirimbɔ bi a ɛkanyan nnipa. Eyi kae sɛ wiase no “hyia ɔhaw bi a emu yɛ den a wonhuu ɛso bi da, na wɔbɛwosow n’amammui nhyehyɛe horow no nyinaa ne ne nnɛyi Babilon nyamesom abubu no pasaa.” Wɔbɔɔ wɔn tirim sɛ “yɛbɛkɔ so aka daa asɛmpa a ɛfa Onyankopɔn Mesia ahenni ne n’atemmu ahorow ho a ɛte sɛ ɔhaw ahorow ma n’atamfo nanso wobedi ho dwuma ma wɔde agye nnipa a wɔpɛ sɛ wɔsɔre Onyankopɔn, Ɔbɔadeɛ no, honhom ne nokware mu sɛnea ɛsɔ n’ani no akyerɛ aman nyinaa a animhwɛ nni mu.” Nhyiamfo a wɔn dodow ano si 454,977 a wɔn mu bɛboro ɔha biara mu nkyem 95 yɛ nnipakuw kɛse no mufo de anigye gyee tirimbɔ yi toom wɔ nhyiam ahorow 24 a wɔyɛ no wiase nyinaa no ase.\n15. (a) Wɔ 2005 mu no, na nnipakuw kɛse no yɛ dɔm a Yehowa de wɔn di dwuma wɔ asɛnka adwuma no mu no ɔha biara mu nkyem ahe? (b) Ɔkwan bɛn so na Yesu mpaebɔ a ɛwɔ Yohane 17:20, 21 no ka biakoyɛ a ɛda nnipakuw kɛse no ne Yohane kuw no ntam no ho asɛm?\n15 Nnipakuw kɛse no akɔ so apae mu aka biako a wɔne Yohane kuw no ayɛ koraa wɔ ɔhaw ahorow a wohwie gu Kristoman so no mu. Wɔ 2005 mu no, na nnipakuw kɛse yi yɛ nnipadɔm a Yehowa de wɔn di dwuma de ka asɛm no mu bɛboro ɔha biara mu nkyem 99.8. Emufo fi wɔn koma nyinaa mu ne Yohane kuw a Yesu bɔɔ wɔn ho mpae wɔ Yohane 17:20, 21 sɛ: “Na ɛnyɛ eyinom nkutoo nti na mesrɛ, na wɔn a wɔnam wɔn asɛm so begye me adi nso nti, sɛ wɔn nyinaa nyɛ biako, sɛnea wo, agya, wowɔ me mu, na mewɔ wo mu; sɛ wɔn nso nyɛ biako wɔ yɛn mu, na wiase nnye nni sɛ wo na wosomaa me” no ayɛ biako. Bere a Yohane kuw a wɔasra wɔn no di anim wɔ Yesu ase no, nnipakuw kɛse mmɔdenbɔfo no ne wɔn nya ɛdɔm a wɔtete apɔnkɔ so no ntua a ɛsɛe ade sen biara wɔ adesamma abakɔsɛm nyinaa mu no mu kyɛfa! *\n16. (a) Yohane ka sɛnkyerɛnne kwan so apɔnkɔ no ano ne wɔn dua ho asɛm dɛn? (b) Ɔkwan bɛn so na wɔasiesie Yehowa nkurɔfo ano ama ɔsom? (d) Dɛn na ɛne nokwasɛm a ɛyɛ sɛ “wɔn dua te sɛ awɔ” no hyia?\n16 Saa dɔm a wɔtete apɔnkɔ so no hia akode ma akodi no. Yehowa de eyi ama ma ɛyɛ nwonwa! Yohane ka ho asɛm sɛɛ se: “Na apɔnkɔ no ahoɔden wɔ wɔn ano ne wɔn dua mu. Na wɔn dua no te sɛ awɔ, na ɛwowɔ ti, na ɛno na wɔde haw.” (Adiyisɛm 9:19) Yehowa ahyɛ n’asomfo a wɔahyira wɔn ho so na wɔabɔ wɔn asu no ama ɔsom yi. Ɛdenam Teokrase Ɔsom Sukuu ne asafo nhyiam afoforo ne sukuu ahorow so no, wɔakyerɛ wɔn sɛnea wɔbɛka asɛm no, ma enti wotumi de “asuafo tɛkrɛma” ka asɛm tumi so. Ɔde ne nsɛm ahyɛ wɔn anom, na wasoma wɔn sɛ wɔnkɔka n’atemmu ahorow no nkyerɛ “gua so ne afi mu.” (2 Timoteo 4:2; Yesaia 50:4; 61:2; Yeremia 1:9, 10; Asomafo no Nnwuma 20:20) Yohane kuw no ne nnipakuw kɛse no gyaw nkrasɛm a ano yɛ hyew a ɛte sɛ “du” a ɛne Bible, nhoma akɛse, nhomawa ne nsɛmma nhoma ɔpepem pii a wɔakyekyɛ wɔ mfe no mu no wɔ wɔn akyi. Wɔ wɔn a wɔne wɔn di asi a wɔaka “ɔhaw” a efi Yehowa hɔ reba no ho asɛm akyerɛ wɔn no ani so no, saa dɔm a wɔtete apɔnkɔ so yi te sɛ ɔpedu ahorow ɔpeduonu ma wɔn.—Fa toto Yoel 2:4-6 ho.\n17. So Yehowa Adansefo nya kyɛfa bi wɔ dɔm a wɔtete apɔnkɔ so no ntua no mu wɔ nsase a esiane adwuma no a wɔabara wɔ hɔ nti wontumi nkyekyɛ nhoma wɔ hɔ no anaa? Kyerɛkyerɛ mu?\n17 Anuanom a wɔwɔ nsase a wɔabara Yehowa Adansefo adwuma wɔ hɔ so no yɛ dɔm a wɔtete apɔnkɔ so yi mu fa a wɔbɔ mmɔden yiye. Te sɛ nguan a wɔwɔ mpataku mfinimfini no, ɛsɛ sɛ eyinom yɛ ‘anifere sɛ awɔ, na wɔyɛ kronn sɛ mmorɔnoma.’ Osetie a wɔyɛ ma Yehowa no mu no, wontumi nnyae nea wɔahu na wɔate no ho asɛnka. (Mateo 10:16; Asomafo no Nnwuma 4:19, 20; 5:28, 29, 32) Esiane sɛ nhoma ahorow kakraa bi na wɔwɔ anaasɛ wonni bi koraa a wɔbɛkyekyɛ no baguam nti, so ɛsɛ sɛ yesusuw sɛ wonni kyɛfa wɔ dɔm a wɔtete apɔnkɔ so no ntua no mu anaa? Dabi! Wɔn ano wɔ hɔ na wɔanya tumi afi Yehowa hɔ sɛ wɔmfa nni dwuma mfa nka Bible mu nokware no nkyerɛ. Eyi na wɔyɛ, bɔnnɔ so ne ɔkwan a ɛdan nnipa adwene so, na wɔne nkurɔfo hyehyɛ Bible adesua na “wɔdan nnipa bebree kɔ trenee mu.” (Daniel 12:3) Ɛwom sɛ ebia wɔmfa wɔn dua nwɔ a ɛkyerɛ sɛ wonnyaw nhoma ahorow a ɛka nsɛm penpen wɔ wɔn akyi de, nanso sɛnkyerɛnne kwan so ogya, wusiw ne sufre fi wɔn anom bere a wɔde anifere ne nhumu di Yehowa din ho san da a ɛreba no ho adanse no.\n18. Kasa horow ahe mu ne dodow ahe na dɔm a wɔtete apɔnkɔ so yi akyekyɛ ɔhaw nkrasɛm a wɔatintim no ama akodu?\n18 Wɔ mmeae afoforo no, Ahenni nhoma ahorow no kɔ so pa Kristoman Babilon nkyerɛkyerɛ ne akwan horow no ho ntama, de ɔhaw a ɛfata no ba no so sɛnkyerɛnne kwan so. Esiane akwan a nnɛ wɔfa so tintim nhoma nti, saa dɔm a wɔtete apɔnkɔ so bebree yi atumi de mfe 68 akyekyɛ Bible, nhoma, nsɛmma nhoma ne nhomawa ɔpepepem pii wɔ asase so kasa horow bɛboro 450 mu ansa na 2005 reba—ɛdɔɔso koraa sen ɔpedu ahorow ɔpeduonu ankasa mpɛn pii. Saa dua no awowɔ nkurɔfo yiye ma atumi wɔn!\n19, 20. (a) Ɛwom sɛ Kristoman ne ɔhaw nkrasɛm ntua ahorow no botae titiriw de, nanso ɔkwan bɛn so na ebinom a wɔwɔ nsase a ɛwɔ Kristoman akyi akyirikyiri no so no ayɛ wɔn ade wɔ ho? (b) Yohane ka nea nnipa dodow no ara yɛ no ho asɛm dɛn?\n19 Yehowa bɔɔ ne tirim sɛ ɔhaw nkrasɛm yi nkunkum “nnipa nkyem abiɛsa.” Enti, nea ɛfa ne ho pɔtee ne Kristoman. Nanso adu nsase a ɛwɔ Kristoman akyi akyirikyiri nso hɔ, a bebree a wonim Kristoman nyamesom nyaatwom no yiye wɔ hɔ no nso ka ho. So nkurɔfo a wɔwɔ nsase yi so no atwiw abɛn Yehowa esiane ɔhaw a ɛba saa nyamesom ahyehyɛde a aporɔw yi so a wohu no nti anaa? Bebree ayɛ saa! Ahobrɛasefo a wɔdɔ wɔn na wɔtete mmeae ahorow a Kristoman nkɛntɛnso nni hɔ pɛɛ no de anigye agye so. Nanso nnipa no mu dodow no ara de, Yohane ka nea wɔyɛ no ho asɛm sɛ: “Na nnipa a aka a wɔankum wɔn ɔhaw horow yi mu no ansakra wɔn adwene amfi wɔn nsa ano nnwuma ho, sɛ wɔrensɔre ahonhommɔne ne sika—ne dwetɛ—ne ayowa—ne abo—ne—dua ahoni a enhu ade na ɛnte asɛm nanso entumi nantew. Na wɔansakra wɔn adwene amfi wɔn awudi ne wɔn aduto ne wɔn aguamammɔ ne wɔn awi mu.” (Adiyisɛm 9:20, 21) Sakra a wiase nyinaa bɛsakra biara nni hɔ ma wɔn a wɔtete saa a wɔnsakra wɔn adwene no. Wɔn a wɔkɔ so ara wɔn akwammɔne no so no behyia Yehowa afobu ɛda kɛse a ɔbɛtew ne din ho no mu. Na “obiara a ɔbɛbɔ [Yehowa] din no, wobegye no nkwa.”—Yoel 2:32; Dwom 145:20; Asomafo no Nnwuma 2:20, 21.\n20 Nea yɛaka ho asɛm mprempren no yɛ due a ɛto so abien no fã. Pii bɛba bio ansa na due yi to atwa, sɛnea yebehu wɔ atiri a edi so no mu no.\n^ nky. 10 Commentary on Revelation, a Henry Barclay Swete yɛe, no ka dodow a ɛne “myriad ahorow myriad abien” no ho asɛm sɛ; “Dodow pii yi nti, yentumi mmu ho akontaa ankasa, na nkyerɛkyerɛmu a edi so no boa saa gyinaesi yi.”\n^ nky. 13 Hwɛ nkratafa 119-26; afei Vindication, Nhoma a Ɛto so Abiɛsa a Yehowa Adansefo tintimii 1932 no nkratafa 83-4.\n^ nky. 15 Nea ɛnte sɛ mmoadabi no, dɔm a wɔtete apɔnkɔ so a Yohane hui no nhyɛ nea ɛte “sɛ sika abotiri.” (Adiyisɛm 9:7) Eyi ne nokwasɛm no hyia sɛ nnipakuw kɛse a wɔn na wɔyɛ dɔm a wɔtete apɔnkɔ so no mu fã kɛse no ara nnɛ no nni anidaso sɛ wobedi ahene wɔ Onyankopɔn ɔsoro Ahenni no mu.\n[Kratafa 149 mfonini]\nTorobɛnto a ɛto so asia no hyɛn da due a ɛto so abien no adi\n[Mfonini ahorow wɔ kratafa 150, 151]\nAbɔfo baanan no kyerɛ dɔm a wɔtete apɔnkɔ so ntua a ɛso sen biara wɔ abakɔsɛm mu no kwan\n[Kratafa 153 mfonini ahorow]\nDɔm a wɔtete apɔnkɔ so a wɔn dodow nni ano no akyekyɛ nhoma ahorow a egyina Bible so ɔpepem pii\n[Kratafa 154 mfonini]\nNnipa a aka no ansakra wɔn adwene\nShare Share Due a Ɛto so Abien—Dɔm a Wɔtete Apɔnkɔ So\nre ti 23 kr. 148-154